149,378 pelajar di Melaka mulakan sesi persekolahan 2022/2023 hari ini

PAYA RUMPUT, 21 Mac- Seramai 149,378 pelajar sekolah rendah dan menengah di Melaka memulakan sesi persekolahan 2022/2023 hari ini.Jumlah itu masing-masing melibatkan pelajar di 238 buah sekolah rendah dan 77 buah sekolah menengah.  Menurut Exco Pendidikan dan Teknologi Melaka, Datuk Rais Yasin manakala untuk prasekolah pula seramai 4,741 murid memulakan sesi persekolahan tahun ini.  “Pada hari ini yang melibatkan 84,619 orang murid sekolah rendah, 64,759 orang daripada murid sekolah menengah. Jumlah bilangan sekolah yang memulakan sesi persekolahan adalah 238 sekolah rendah dan juga 77 sekolah menengah. Jadi untuk sekolah-sekolah yang melebihi 600 orang ada sistem penggiliran, yang di bawah 600 tidak ada penggiliran. Penggiliran tersebut hanya melibatkan murid tahun 3, 4 & 5,” kata Rais Yasin selepas meninjau sesi persekolahan di Sekolah Kebangsaan Paya Rumput, pagi tadi.

(Exco Pendidikan dan Teknologi Melaka,Datuk Rais Yasin ketika ditemui media di Sekolah Kebangsaan Paya Rumput, pagi tadi)

Dalam pada itu katanya, bagi melancarkan sesi persekolahan, KPM telah membekalkan lebih 338,000 unit kit ujian kendiri COVID-19 kepada semua sekolah di Melaka secara berperingkat.  Ia khusus untuk kegunaan pelajar yang bergejala, 10 peratus pelajar yang dipilih di peringkat sekolah setiap hari selain untuk kegunaan pelajar yang memasuki asrama harian pada hari pertama.


Hari pertama persekolahan, murid-murid SIGS teruja kembali ke sekolah

JOHOR BAHRU, 21 Mac- Hari pertama persekolahan di Sekolah Kebangsaan (Perempuan) Sultan Ibrahim (SIGS), Johor Bahru, berjalan lancar dengan para pelajar bersedia kembali belajar secara bersemuka, pagi tadi.  Ibu bapa juga berasa selamat membenarkan anak-anak mereka belajar secara bersemuka, namun mengambil langkah berjaga-jaga dalam memastikan pematuhan SOP terjaga.  Yang Di Pertua Persatuan Ibu Bapa dan Guru (PIBG), Mohd Hyffny Isa berkata kerjasama baik antara ibu bapa dan guru menjamin kelancaran proses persekolahan penggal satu, sesi 2022/2023, sekolah terbabit.  Pihak sekolah juga menyediakan pelitup separuh muka percuma kepada para pelajar, semasa berada di sekolah, selain mensanitasi tangan. "Saya gembira. Kalau tahun sebelum ini ada yang menangis tapi kali ini tiada yang menangis, semuanya positif. Mungkin pelajar-pelajar teruja untuk kembali ke sekolah, yelah sebelum ini mereka hanya mengikuti pembelajaran PdPR sahaja. Alhamdulillah, satu perkara manis lah," kata Hyffny kepada RTM ketika meninjau ketibaan murid di Sekolah Kebangsaan (Perempuan) Sultan Ibrahim (SIGS), di sini.

(Yang di-Pertua Persatuan Ibu Bapa dan Guru (PIBG), Mohd Hyffny Isa ditemui media semasa menanti ketibaan murid ke sekolah pagi tadi)

Sementara itu, bagi Nor Hafizan Hussin, sebagai bapa beliau turut gembira menyaksikan suasana anak-anak kembali ke sekolah namun tidak lupa untuk mengingatkan mereka untuk terus patuh SOP semasa hadir ke sekolah.

(Bapa pelajar, Nor Hafizan Hussin ditemu bual media tentang permulaan sesi persekolahan bagi sesi 2022/2023)

"Mereka ini tahu jelah bila dah jumpa rakan-rakan, akan berkumpul. Kita turut mengingatkan kepada ibu bapa dan murid sendiri untuk bercakap tu biar ada jarak sedikit, dan jangan salam," kata Hafizan kepada pemberita RTM.


Empat maut kemalangan membabitkan dua buah kenderaan di Pendang

PENDANG, 21 Mac- Empat maut termasuk seorang rentung dalam kemalangan membabitkan dua buah kereta di kilometer 58.2 Lebuhraya Utara Selatan arah Utara berdekatan Pendang, Kedah, awal pagi tadi.  Ketua Polis Daerah Pendang, DSP Arriz Sham Hamezah berkata mangsa rentung merupakan pemandu kereta yang belum dapat dikenal pasti identitinya. Tiga lagi mangsa yang maut dari kereta lain dikenal pasti Sharin Hafi Omar, 49 tahun ,Mohamad Syafiq Kassim 26 tahun dan seorang wanita dipercayai warga Indonesia , dikenali Arni 52 tahun. Katanya menerusi kenyataan, siasatan di tempat kejadian mendapati kereta yang dinaiki seorang pemandu dan dua penumpang itu hilang kawalan lalu berpusing sebelum dilanggar dari arah hadapan oleh kereta mangsa rentung yang berseorangan.Akibat pelanggaran itu , kereta yang hilang kawalan terbabas melanggar penghalang jalan manakala kereta mangsa yang rentung terbakar.Polis meminta saksi dan waris kejadian tampil memberikan maklumat.  Sementara itu, Pengarah Jabatan Bomba dan Penyelamat J-B-P-M Malaysia Negeri Kedah, Sayani Saidon berkata,setibanya dilokasi didapati kenderaan pemandu terbabit 90% terbakar dan kebakaran dipadamkan sepenuhya jam 2.56 pagi. Operasi mengeluarkan semua mangsa menggunakan peralatan khas dengan mangsa pertama berjaya dikeluarkan pada 4.28 minit pagi dan mangsa terakir 5.43 pagi. Pemeriksaan awal oleh unit EMRS JBPM di lokasi mendapati ketiga-tiga mangsa yang dikenal pasti mengalami patah seluruh badan akibat dihempap kenderaan yang terbalik manakala mangsa wanita dipercayai cedera parah di kepala.

(Ketua Polis Daerah Pendang, DSP Arriz Sham Hamezah)


KPLB peruntuk RM671,000 bagi perkhidmatan bot penambang untuk penduduk P. Tuba dan P. Dayang Bunting

LANGKAWI, 21 Mac- Sejumlah RM671,000 diperuntukkan Kementerian Pembangunan Luar Bandar (KPLB) dalam menyediakan perkhidmatan dua buah bot penambang bagi kegunaan penduduk Pulau Tuba dan Pulau Dayang Bunting di Langkawi.

Menterinya Datuk Seri Mahdzir Khalid berkata projek perkhidmatan itu diserahkan kepada Koperasi Komuniti Kepulauan Tuba dan Selat Berhad sejak pertengahan tahun lalu.  Ujarnya, ia merupakan perbelanjaan kementerian menerusi Program Desa Lestari KPLB yang mampu memanfaatkan sehingga 5,000 penduduk di dua buah kepulauan tersebut.  "Untuk perkhidmatan bot ini, ia diselia penuh oleh Komuniti Kepulauan Tuba dan Selat Berhad dan mereka telah dapat bot ini pada penghujung tahun 2021. Perbelanjaan bagi dua buah bot ini adalah RM671,000," kata beliau ketika ditemui RTM selepas merasmikan Bot Penambang BesTUBA, di sini.

(Datuk Seri Mahdzir Khalid merasmikan bot penambang bagi kegunaan penduduk Pulau Tuba dan Pulau Dayang Bunting/FB MENTERI)

Bot yang mampu memuatkan sehingga 30 penumpang pada satu-satu masa itu beroperasi setiap hari dengan kekerapan tujuh perjalanan sehari.


Kandang terbakar, 35 kambing mati

IPOH, 21 Mac- Sebanyak 35 ekor kambing yang diternak dalam sebuah kandang di Taman Temara, Pasir Putih di sini mati akibat kebakaran tengah malam tadi.Ketua Operasi Balai Bomba dan Penyelamat Pasir Puteh Pegawai Bomba Kanan II Rozaidee Kamarulzaman berkata pihaknya menerima panggilan kejadian kira-kira 12.30 tengah malam.“Kebakaran membabitkan kandang kambing kelas C dan tiada individu terlibat. “Terdapat 57 ekor kambing di dalam kandang itu dengan 35 daripadanya mati manakala bakinya berjaya diselamatkan,” katanya dalam kenyataan hari ini.Beliau berkata kebakaran memusnahkan hampir 50 peratus kandang itu dan operasi pemadaman api tamat sepenuhnya pada 1.30 pagi.Katanya punca kebakaran dan jumlah kerugian sedang disiasat.

( Keadaan kandang yang musnah akibat kebakaran sekali gus mengakibatkan 35 ekor kambing mati/JBPM)


Nilai kerosakan akibat ribut dan hujan di Pendang cecah RM234,000 - Exco

PENDANG, 21 Mac- Kejadian ribut dan hujan lebat yang melanda beberapa kawasan di sekitar Daerah Pendang, Kedah, dua hari lalu melibatkan anggaran nilai kerosakan mencecah kira-kira RM234,000.  Ia berdasarkan bancian awal yang dilakukan oleh Jabatan Kebajikan Masyarakat (JKM) membabitkan 91 buah rumah yang terjejas melibatkan 349 penghuni. Pengerusi Jawatankuasa Pembangunan Wanita, Keluarga dan Masyarakat, Kebajikan Negeri Kedah, Dato' Halimaton Shaadiah Saad berkata dua buah rumah masing-masing melibatkan nilai kerosakan berjumlah RM15,000. Tiga rumah melibatkan nilai kerosakan berjumlah RM10,000 dan 14 rumah melibatkan nilai kerosakan berjumlah RM5,000 manakala 34 rumah melibatkan nilai kerosakan berjumlah RM2,500 dan 38 rumah melibatkan nilai kerosakan berjumlah RM500.

(Kerosakan bumbung rumah penduduk akibat ribut di Pendang)

"Penyerahan barang pasca bencana juga diberi kepada penduduk terjejas oleh Pejabat Kebajikan Masyarakat Daerah Pendang. Saya berharap penduduk yang belum membuat laporan polis dan JKM agar segera berbuat demikian bagi memudahkan bantuan seterusnya disalurkan kepada penduduk yang terlibat.""Selain rumah penduduk, balai polis, sekolah, pejabat pos, klinik kesihatan, pusat kokurikulum dan masjid turut mengalami kerosakan dalam kejadian tersebut," kata Halimaton kepada media selepas melawat dan menyampaikan sumbangan kepada penduduk yang terlibat bencana alam itu di Felda Sungai Tiang, di sini. Hadir sama, Exco Kerajaan Negeri merangkap ADUN Sungai Tiang, Dato' Suraya Yaacob. Tabung Bantuan Segera (TBS) sebanyak RM300 telah diserahkan kepada 14 keluarga.  Hujan lebat selama dua jam yang berlaku pada petang Sabtu lalu menyebabkan bumbung rumah penduduk tercabut dan diterbangkan angin sejauh beberapa meter manakala sebahagian rumah penduduk lagi rosak akibat dihempap pokok yang tumbang.


DNB:MOF mulakan sesi rundingan, penawaran kepada syarikat telekomunikasi

KOTA BHARU, 21 Mac - Kementerian Kewangan akan memulakan siri rundingan dan penawaran kepada semua syarikat telekomunikasi yang memegang ekuiti dalam Digital Nasional Berhad (DNB).

Menteri Komunikasi dan Multimedia (MenKOMM) Tan Sri Annuar Musa berkata proses rundingan tersebut dijangka siap sepenuhnya, pada Jun nanti.

“Kementerian Kewangan akan berurusan untuk mengeluarkan tawaran kepada semua syarikat yang mempunyai pengalaman menguruskan spektrum.“Kalau tidak silap saya, ada tujuh atau sembilan syarikat yang pernah diberikan spektrum untuk menguruskan perkhidmatan telekomunikasi ini, jadi mereka ditawarkan untuk mula berunding dan mengambil saham pada harga yang diputuskan, dan kita harap mereka dpt menyegerakan rundingan ini,” katanya selepas menyampaikan sumbangan kepada pelajar Tingkatan Enam dari Parlimen Ketereh, sempena program 'Back To School', di sini.Sebelum ini, kerajaan memutuskan untuk mengekalkan pelaksanaan rangkaian 5G secara Rangkaian Borong Tunggal (SWN), dengan membuka ruang untuk syarikat telekomunikasi memegang ekuiti dalam DNB.Menteri Kewangan Tengku Datuk Seri Zafrul Aziz berkata Jemaah Menteri bersetuju bahawa kerajaan yang kini memiliki 100 peratus ekuiti DNB akan menawarkan sehingga 70 peratus pegangan ekuiti DNB kepada syarikat telekomunikasi Pengendali Rangkaian Mudah Alih (MNO).


Tidak jaga sensitiviti agama,rakyat amaran keras K-KOMM kepada syarikat televisyen

KOTA BHARU, 21 Mac - Pengendali syarikat televisyen di negara ini di ingatkan agar tidak memaparkan sebarang adegan yang menyentuh sensitiviti agama dan rakyat.

Tegas Menteri Komunikasi dan Multimedia Tan Sri Annuar Musa, pihaknya tidak teragak-agak untuk mengambil tindakan keras sekiranya terdapat stesen televisyen yang melanggar garis panduan ditetapkan. Katanya, berdasarkan peraturan sedia ada kerajaan memberikan kuasa penapisan bagi konten drama di peringkat stesen televisyen di bawah pengawalan sendiri.

(Annuar menyampaikan sumbangan baju sekolah kepada pelajar sempena program penyampaianbantuan Back to School Tingkatan Enam di Dewan Tun Ghaffar Baba Kompleks YKK Padang Kala Melor)

"Bagi saya adegan yang tidak Melayu, tidak Islam sifatnya, yang menyinggung perasaan orang Melayu, orang Islam dan sebagainya ini, sebenarnya tidak perlu menunggu pihak kementerian menegur kerana kita perlu faham sendiri batas-batas dalam adegan tersebut, yang tidak bersesuaian.

"Jangan korbankan nilai-nilai agama, nilai-nilai budaya, nilai bangsa murni kita semata-semata utk tujuan komersial," katanya selepas menyampaikan sumbangan kepada pelajar Tingkatan Enam dari Parlimen Ketereh, sempena program 'Back To School', di sini.Mengulas lanjut, Annuar berkata, beliau sudah meminta pihak yang terbabit dalam drama itu supaya memberi penjelasan secara bertulis sekiranya ia tidak memuaskan drama itu tidak dibenarkan untuk disiarkan kepada umum.


Kejayaan pembedahan kembar siam: Agong, Raja Permaisuri zahir ucapan tahniah kepada HTA

KUALA LUMPUR, 20 Mac- Yang Di Pertuan Agong , Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan tahniah kepada Hospital Tunku Azizah (HTA) Kuala Lumpur atas kejayaan pembedahan pemisahan pasangan kembar siam pramatang pertama negara.Baginda berdua berkongsi rasa sukacita dan bangga atas kejayaan itu menerusi catatan di laman Facebook Istana Negara.Kejayaan ini juga mencipta sejarah sebagai pembedahan pertama seumpamanya di Malaysia.“Pembedahan pasangan kembar yang berusia 17 hari tersebut diketuai Datuk Dr Zakaria Zahari dan melibatkan 13 doktor pakar.“Ini termasuk enam pakar bedah kanak-kanak dari seluruh negara, berserta hampir 20 jururawat dan staf dewan bedah kanak-kanak,” menurut kenyataan Istana Negara.Baginda berdua turut menzahirkan rasa syukur apabila pasangan bayi kembar siam jenis Omphalophagus berjaya dipisahkan tanpa sebarang komplikasi serta mendoakan mereka segera pulih dan dapat menjalani kehidupan seperti kanak-kanak lain.

(Agong dan Raja Permaisuri Agong zahirkan ucapan tahniah kepada Hospital Tunku Azizah (HTA) Kuala Lumpur / Facebook Istana Negara)


MARA negeri Kedah peruntuk hampir RM20 juta laksana program keusahawanan

(Menteri Pembangunan Luar Bandar, Datuk Seri Mahdzir Khalid meneliti produk yang dihasilkan usahawan MARA)

LANGKAWI, 20 Mac – Majlis Amanah Rakyat (MARA memperuntukkan hampir RM20 juta bagi melaksanakan program keusahawanan di negeri Kedah.Menurut Menteri Pembangunan Luar Bandar, Datuk Seri Mahdzir Khalid, peruntukan itu termasuk kemudahan pembiayaan yang mensasarkan 1,033 usahawan."MARA sentiasa berusaha untuk menambah baik ilmu keusahawanan dan kemahiran baharu sebagai persediaan kepada usahawan dibawah kawal selianya untuk kembali berdaya saing selepas terkesan dengan pandemik COVID-19."Kebanyakan usahawan berjaya membuktikan, mereka dapat menguruskan perniagaan dengan lebih cekap menerusi latihan yang dilaksanakan oleh MARA." kata beliau pada sidang media selepas Majlis Ramah Mesra Bersama Usahawan MARA dan Perasmian Program Keusahawanan MARA 2022, di sini hari ini.Turut hadir, Senator Datuk Othman Aziz, yang juga Pengerusi MARA Corporation dan Ketua Pengarah MARA, Datuk Azhar Abdul Manaf.Program selama tiga hari itu menghimpunkan 200 orang usahawan dari seluruh negara.Peserta akan didedahkan dengan modul Pemasaran Tanpa Kos (Zero Cost Marketing) seperti menerusi aplikasi media sosial Tiktok dan Business Whatsapp.Peserta juga didedahkan dengan Program Khas Industri iaitu Aspirasi Pendigitalan Automotif (MyAuto Digital).Bagi usahawan yang berpotensi menembusi pasaran global pula, mereka didedahkan dengan Program Food Facility Registration, US Food & Drugs Administrations (FFR, USFDA).

(Menteri Pembangunan Luar Bandar, Datuk Seri Mahdzir Khalid merasmikan Program Keusahawanan MARA 2022)

“Usaha MARA mengadakan program seumpama ini lebih memfokuskan kepada pendigitalan perniagaan dan ia merupakan satu usaha yang baik kepada usahawan khususnya bagi mereka di luar bandar dan juga tidak mempunyai premis perniagaan." tambah beliau.MARA sebelum ini jelas Mahdzir, telah melaksanakan beberapa program ke arah pendigitalan perniagaan seperti Program DigitalBiz dan Go Cashless di semua premis perniagaan MARA. Bagi Program Go Cashless peringkat negeri Kedah yang dilancarkan hari ini, ia merupakan 'Projek Rintis' yang dilaksanakan kepada semua penyewa premis MARA di negeri itu.Setakat ini, seramai 217 usahawan yang menyewa premis MARA telah menggunakan aplikasi tersebut.Bagi Program DigitalBiz, MARA menyediakan peruntukan RM5 juta kepada usahawan peserta program itu dengan empat skop utama iaitu Transformasi Digital, Pemasaran Digital, Pembuatan Digital dan Kit Permulaan Digital. Pada majlis yang sama, Mahdzir turut menyampaikan Anugerah Pencapaian Jualan Tahun 2021 PMB Investment Berhad kepada tiga usahawan yang berjaya mencatat nilai jualan melebihi RM11 juta setahun.Turut disampaikan replika cek dan surat tawaran kepada tiga orang penerima Skim pembiayaan DanaNITA, Skim Pembiayaan Kontrak Ekspres (SPiKE) dan Program Galakan Eksport Bumiputera.Ketiga-tiga kemudahan pembiayaan keusahawanan MARA itu membabitkan nilai keseluruhan berjumlah RM2.05 juta.


Beku akaun bank bekas suami, bantu bekas isteri dapatkan hak mereka- Rina Harun

KOTA DAMANSARA, 20 Mac- Pengumuman pembekuan akaun bank bekas suami yang gagal memberi nafkah kepada bekas isteri disambut baik Menteri Pembangunan Wanita, Keluarga dan Masyarakat, Datuk Seri Rina Harun.Beliau berkata KPWKM akan cuba melaksanakan langkah itu pada tahun ini berdasarkan kerjasama dengan pelbagai kementerian dan agensi berkaitan.Katanya, ia juga selaras dengan enam inisiatif bagi memperkasakan wanita selain membantu golongan itu mendapatkan hak mereka."Kalau kita lihat, ini bukan sekadar tugas dan tanggungjawab kementerian, bila kita sebut tadi, yang pertama tadi berkaitan dengan mahkamah syariah sudah, ia akan bekerjasama dengan kementerian-kementerian dan juga agensi yang berkaitan, sebab ia melibatkan hal mahkamah, melibatkan hal tuntutan dan sebagainya. Jadi kita sebagai kementerian boleh membantu untuk menyelaraskan supaya mereka yang menjadi mangsa, mendapat hak mereka," katanya.Rina ditemui selepas merasmikan Hospital Bersalin dan Poliklinik PUSRAWI di Kota Damansara.Pada masa sama, beliau berkata tindakan kerajaan membenarkan wanita kematian suami bekerja dari rumah juga jelas menunjukkan keprihatinan terhadap golongan wanita yang dibebani dengan tanggungjawab besar.

(Datuk Seri Rina merasmikan Hospital Bersalin dan Poliklinik PUSRAWI di Kota Damansara)

Semalam Perdana Menteri, Datuk Seri Ismail Sabri Yaakob ketika menggulung perbahasan pada Perhimpunan Agung UMNO 2021 mengumumkan akaun bank bekas suami akan dibekukan jika mereka ingkar perintah mahkamah untuk membayar nafkah kepada bekas isteri.Perdana Menteri berkata, perkara itu antara yang diputuskan kerajaan sebagai pembelaan terhadap golongan wanita termasuk kes mahkamah yang dimenangi kaum hawa dalam kes tuntutan nafkah.Selain itu, Ismail Sabri berkata, isteri yang kematian suami diberikan kebenaran bekerja dari rumah sewaktu tempoh idah (empat bulan 10 hari) dan majikan tidak boleh memaksa mereka bekerja di pejabat sebagai menghormati keadaan mereka sehingga tamat idah.


YADIM bantah, kesal penularan klip babak panas

PUTRAJAYA, 20 Mac - Yayasan Dakwah Islamiah Malaysia (Yadim) hari ini menyatakan bantahan dan kesal dengan penularan klip babak panas dipercayai sebagai mempromosi sebuah drama yang akan ditayang pada Ramadan nanti. Ketua Pegawai Eksekutif Yadim Tuan Kamarul Arief Tuan Soh dalam kenyataan berkata Yadim percaya penularan klip itu dibuat atas kepercayaan si penularnya bahawa ‘bad publicity is still publicity’ (publisiti tidak elok tetap publisiti).Dalam meraikan kebebasan berkarya, beliau berkata soal tanggungjawab terhadap mesej yang ingin disampaikan melalui setiap karya seni perlu menjadi perhitungan utama kerana karya seni dan hiburan akan menjadi cerminan kepada masyarakat terutama sekali golongan muda.“Pelakon, pengarah, penerbit dan semua terlibat dalam pembikinan sesuatu karya seni pasti mengetahui bahawa sebagai hamba ALLAH SWT, kita akan dipersoal dan diberi balasan atas setiap yang kita tinggalkan ketika hayat kehidupan ini,” katanya.

Tular klip babak panas dimuat naik seorang pelakon (Zul Ariffin) di laman sosial bagi mempromosikan drama yang akan ditayang pada Ramadan nanti.Tuan Kamarul Arief berkata Yadim juga mahu pihak berkuasa dalam bidang penyiaran dan media memainkan peranan secara proaktif dalam membendung sebarang bentuk penyiaran media yang boleh menjejaskan akhlak penonton serta memberi imej buruk kepada negara -- BERNAMA


Ismail Sabri tiba di Hanoi, lawatan rasmi

HANOI, 20 Mac - Perdana Menteri Datuk Seri Ismail Sabri Yaakob tiba di Hanoi, Vietnam untuk lawatan rasmi selama dua hari ke negara berkenaan.  Ia diadakan atas jemputan Perdana Menteri, Pham Minh Chinh.  Ketibaan Datuk Seri Ismail Sabri disambut Menteri dan Pengerusi Kerajaan Vietnam, Tran Van Son serta pemimpin tempatan.  Turut menyambut ketibaan beliau adalah Menteri Luar Datuk Seri Saifuddin Abdullah selaku menteri pengiring serta pegawai kanan kerajaan.  Datuk Seri Ismail Sabri mempunyai jadual yang padat sepanjang 2 hari lawatan rasmi ini.

Sejurus tiba di Hanoi, beliau mengadakan pertemuan dengan beberapa syarikat Vietnam yang mempunyai kepentingan di Malaysia dan berhasrat mengembangkan perniagaan mereka.  Pada hari kedua pula, sambutan rasmi akan diadakan di Istana Kepresidenan dan diikuti sesi bergambar bersama rakan sejawatan, Pham Minh Chinh.  Kedua pemimpin ini akan mengadakan pertemuan dan diikuti sesi pertukaran dokumen.  Datuk Seri Ismail Sabri juga dijangka membuat kunjungan hormat ke atas Presiden Vietnam, Nguyen Xuan Phuc.


Ramadan tidak lama lagi, bekalan daging, ayam dan telur ayam mencukupi

ALOR SETAR, 20 Mac - Bekalan makanan seperti daging, ayam dan telur ayam dijamin mencukupi bagi menampung keperluan pengguna sepanjang bulan Ramadhan dan Hari Raya Aidilfitri tahun ini.Timbalan Menteri Pertanian dan Industri Makanan (MAFI) I, Datuk Seri Ahmad Hamzah sebelum ini mengakui terdapat kekurangan bekalan, akibat permintaan yang tinggi sebaik sahaja sektor ekonomi dibuka semula akibat pandemik COVID-19. Pada masa sama, pemain-pemain industri barangan keperluan mengurangkan pengeluaran bekalan kerana kurang permintaan ketika COVID-19 melanda negara.

( 407,000 ribu metrik tan ayam dibawa masuk/FOTO FAIL)

Bagaimanapun, permintaan kepada barangan keperluan meningkat selepas Perintah Kawalan pergerakan (PKP) ditamatkan, sekali gus banyak perniagaan dibuka menyebabkan terdapat peningkatan terhadap permintaan bekalan makanan. "Sebelum ini memang semasa kita menghadapi COVID-19, kita tidak ada masalah. Bekalan makanan adalah mencukupi dan stabil. Tetapi apabila semua sektor ekonomi dibuka barulah kita menghadapi satu permintaan yang cukup tinggi. Kita jangkakan bulan puasa ini dan seterusnya hari raya, kita mempunyai bekalan yang mencukupi dan stabil,"

Ahmad bercakap kepada RTM selepas merasmikan Konvensyen Kebangsaan Kejuruteraan Pertanian dan Makanan NAFEC 2022 di Alor Setar.Menyedari keperluan itu, pada Januari lalu kerajaan membuat keputusan mengimport ayam bulat sejuk beku bagi menampung keperluan pengguna. Setakat ini, sebanyak 407,000 ribu metrik tan ayam dibawa masuk ke negara ini oleh 16 syarikat tempatan yang diberikan kebenaran mengimport ayam.


TNB salur hampir RM7.5 juta bantu golongan B40 miliki, baiki rumah

KUALA LUMPUR, 20 Mac - Seramai 220 ketua isi rumah telah menerima manfaat hampir RM7.5 juta menerusi Program Mesra Rakyat (PMR) Tenaga Nasional Berhad (TNB) sejak ia diperkenalkan pada 2012.Program tanggungjawab sosial yang menyasarkan golongan B40 bukan beragama Islam itu bertujuan meningkatkan kualiti dan kesejahteraan hidup rakyat dengan membaiki, membeli atau membina rumah membabitkan nilai bantuan hingga RM50,000. Setakat tahun lepas, program itu antara lain telah menyalurkan sejumlah RM1.56 juta kepada penerima di Kuala Lumpur, RM660,000 di Johor, Selangor (RM580,000), Perak (RM530,000) dan Melaka (RM570,000).Seorang penerima dari Perak yang hanya dikenali sebagai Kanga, 43, berkata dia bertuah kerana hasratnya untuk membaiki rumah yang didiami sejak 30 tahun lepas di Bidor direalisasikan oleh TNB."Sebelum ini rumah memang ada kerosakan, tandas tidak berfungsi dengan baik dan bumbung juga bocor. Keadaan rumah kami kini bertambah baik sejak kerja-kerja baik pulih dilakukan pada Ogos lepas," katanya yang dihubungi Bernama baru-baru ini. Wanita yang bekerja sebagai operator di sebuah kilang itu berharap inisiatif TNB tersebut dapat diteruskan dan diperluas pada masa hadapan bagi membantu lebih ramai individu dalam memenuhi hasrat mereka untuk menikmati kehidupan lebih selesa. T. Kalithasan, 48, yang merupakan seorang pemandu bas turut berkongsi kelegaan apabila terdapat pihak seperti TNB yang prihatin terhadap kesejahteraan beliau sekeluarga. Menurut Kalithasan, bumbung rumahnya yang mengalami kerosakan menyebabkan air memasuki rumah setiap kali hujan dan kerosakan itu sedang dibaik pulih oleh pihak kontraktor. "Kami ada terima bantuan sejumlah RM5,000 untuk baik pulih rumah pada November lepas. Setakat ini, sudah ada kerja-kerja pembaikan kerosakan pada bumbung dan kami lega memandangkan keadaan rumah kini bertambah selesa," katanya. Seorang wanita yang hanya dikenali sebagai Vijaya, 44, pula berkata sumbangan daripada TNB yang diterima pada 2020 berbentuk baik pulih rumah sedikit sebanyak menggembirakan beliau dan anaknya.

Vijaya yang sudah 20 tahun tinggal di Kampung Banir, Perak berkongsi cerita sebelum ini rumahnya mengalami pelbagai kerosakan antaranya struktur kayu rumah dan tandas yang menjejaskan keselesaan mereka sekeluarga. Sementara itu, seorang penternak dan petani di Tumpat, Kelantan, Poo Ang, 66, berkata sumbangan TNB itu memberi 1,001 makna kepada beliau sekeluarga yang sedang menanti pembinaan kediaman baharu lebih selesa. Menurutnya sebelum ini mereka sekeluarga terpaksa menadah air hujan menggunakan baldi akibat kerosakan pada bumbung rumah yang dibina oleh bapa Poo Ang kira-kira 50 tahun lepas itu selain mengalami pelbagai kerosakan lain. “Saya pernah ada impian untuk membina rumah baharu, ini memang hajat lama terutama apabila rumah sentiasa rosak dan perlu dibaiki. Jadi, bila ada rumah baharu, mestilah kehidupan akan selesa sedikit. Saya juga harap anak-anak boleh belajar dengan selesa,” katanya. Menurut Poo Ang, pembinaan rumahnya kini memasuki fasa akhir dan dijangka siap dalam tempoh tiga hingga empat bulan ini untuk melengkapkan kerja-kerja pembinaan bumbung, pendawaian serta pengecatan.Bagi menjayakan PMR, TNB turut mendapat kerjasama daripada pelbagai pihak termasuk Dewan Bandaraya Kuala Lumpur (DBKL) dan Perbadanan Kemajuan Negeri Selangor (PKNS).Syarikat utiliti itu turut melaksanakan bantuan serupa yang dinamakan Program Baiti Jannati, yang menyasarkan golongan kurang berkemampuan beragama Islam dengan kerjasama DBKL, PKNS, Majlis Agama Islam Wilayah Persekutuan (MAIWP), Lembaga Perumahan Hartanah Selangor (LPHS) dan Yayasan DiRaja Sultan Mizan (YDSM) -- BERNAMA


Bayaran BKM Fasa 1, selewatnya 31 Mac

KUALA LUMPUR, 20 Mac - Bayaran bagi Bantuan Keluarga Malaysia (BKM) Fasa 1 akan disalurkan kepada penerima selewat-lewatnya 31 Mac ini.Menteri Kewangan Tengku Datuk Seri Zafrul Tengku Abdul Aziz memaklumkan, pengumuman penyaluran bantuan kepada penerima yang layak akan dibuat dalam masa terdekat.

(Penyaluran bantuan akan diberitahu dalam masa terdekat)

"Untuk makluman semua Lembaga Hasil Dalam Negeri (LHDN) perlu menapis 12 juta permohonan untuk BKM tahun ini. Dan mereka sedang berusaha untuk mengesahkan kelayakan semua permohonan ini secepat mungkin, kerana kita nak pastikan semua keluarga yang layak akan menerima bantuan," kata Zafrul menerusi facebooknya.Zafrul menegaskan proses pengesahan perlu dilakukan dengan teliti dan tidak tergesa-gesa.Ia bagi mengelakkan permohonan yang layak, tercicir daripada menerima bantuan.BKM akan memberi manfaat kepada 9.6 juta penerima dengan peruntukan RM8.2 bilion tahun ini.


Wanita maut kereta terbalik

SUNGAI PETANI, 20 Mac -  Seorang wanita maut, manakala dua lagi cedera dalam kemalangan membabitkan tiga buah kenderaan di Kilometer 61, Jalan Persekutuan Butterworth-Alor Setar berdekatan Bakar Arang di sini pada malam tadi.Dalam kejadian tersebut, mangsa berusia 47 tahun dari Kg Alor Jawi, Kota Kuala Muda mengalami kecederaan parah di kepala dan meninggal dunia di lokasi kejadian.Menurut Ketua Polis Daerah Kuala Muda, ACP Adzli Abu Shah, siasatan awal mendapati ketiga-tiga buah kenderaan bergerak dari Bakar Arang menghala ke pusat bandar Sg Petani."Kemalangan dipercayai berlaku apabila sebuah motokar Jip cuba masuk ke lorong kanan, namun terlanggar bucu belakang kereta mangsa yang dipandu adiknya."Akibat kejadian tersebut, kereta mangsa berpusing lalu terbalik ke bahu jalan, dan motokar jip terbabas melanggar sebuah lagi kenderaan," katanya di sini.

Adzli berkata, mayat mangsa dibawa ke Unit Forensik, Hospital Sultan Abd Halim HSAH Sg Petani untuk dibedah siasat.Katanya, kes disiasat di bawah Sekysen 41(1) Akta Pengangkutan Jalan APJ 1987.


Gunakan wang pengeluaran khas KWSP sebaiknya

KUALA LUMPUR, 20 Mac - Pencarum Kumpulan Wang Simpanan Pekerja (KWSP) yang melakukan pengeluaran khas perlu memanfaatkan pengeluaran tersebut sebaiknya dan menstrukturkan perbelanjaan agar lebih berkesan. Ia bagi memastikan pencarum yang terkesan akibat bencana banjir dan usahawan mikro bangkit memulakan perniagaan dan menjana semula pendapatan. Demikian saranan Pensyarah Keusahawanan Fakulti Perniagaan dan Ekonomi Universiti Malaya (UM), Profesor Madya Dr. Aida Aris.

(Pencarum KWSP boleh memohon pengeluaran khas RM10,000 bermula 1 April)

"Kita belum lagi dapat perincian syarat-syarat untuk memohon, dan perinciannya akan diberi dalam masa terdekat. Kita harap pengeluaran ini adalah untuk mereka yang benar-benar memerlukan. Sebahagian besar peniaga mikro dan pemain ekonomi gig. Bagi pemain sektor pelancongan, banjir memudaratkan kelangsungan operasi 'homestay' mereka, jadi kita harap dengan pengeluaran ini akan hidupkan kembali perniagaan mereka yang terjejas," kata Dr. Aida di sini.Profesor Dr Aida turut menyaran pencarum untuk mendapatkan khidmat nasihat pengurusan kewangan bagi meningkatkan literasi kewangan mereka. Ia bukan sahaja membantu pencarum memanfaatkan sebaiknya dana persaraan, malah mengkaji semula permasalahan utama dalam menangani kos bebanan hutang bulanan.


Tiga rumah teres, sebuah kereta musnah terbakar

KUCHING, 20 Mac - Dua buah rumah teres setingkat musnah dalam kebakaran manakala sebuah rumah hanya terbakar 45 peratus di Lorong 3, Taman Suria Jaya di sini awal pagi Ahad.Bagaimanapun, tiada kemalangan jiwa dilaporkan dalam kejadian tersebut.Jurucakap Pusat Gerakan Operasi (PGO) berkata pihaknya menerima panggilan kecemasan pada pukul 5.06 pagi dan segera menggerakkan sembilan anggota dan aset dari Balai Bomba dan Penyelamat (BBP) Petra Jaya serta enam anggota dan sebuah jentera dari BPP Padungan ke lokasi kejadian."Dalam insiden ini, seramai tujuh penghuni hilang tempat tinggal dan turut memusnahkan sebuah kenderaan yang diparkir di luar rumah tersebut," katanya.

Tambahnya, pasukan bomba berjaya memadam api kebakaran sepenuhnya kira-kira pukul 7.05 minit pagi.Beliau berkata, kebakaran melibatkan tiga buah rumah teres struktur kekal, berukuran anggaran 20x40 kaki persegi yang telah terbakar 100 peratus, manakala sebuah rumah hanya terbakar 45 peratus."Punca dan anggaran kerugian masih dalam siasatan Bahagian Penyiasatan Kebakaran JBPM Negeri Sarawak,” tambahnya.


Bantuan kepada pelarian Syria perlu diteruskan

KUALA LUMPUR, 20 Mac - Hampir 13.5 juta penduduk Syria menjadi pelarian sejak 11 tahun yang lalu susulan konflik kemanusiaan serta pergolakan yang berlaku di negara tersebut.Sehubungan itu, misi kemanusiaan global perlu diteruskan dalam usaha menghulurkan bantuan kewangan dan sumbangan bagi memastikan kelangsungan hidup umat islam Syria. Saranan tersebut disuarakan Ketua Pegawai Informasi Syria Care, Rizal Ali.

(Rizal membicarakan perkara itu dalam Program Selamat Pagi Malaysia)

"Apabila menjadi pelarian, (mereka) dan menyelamatkan diri daripada kancah peperangan. Menyebabkan mereka kehilangan satu perkara yang sangat besar. 6 juta orang duduk dalam khemah selama 11 tahun ini tiada tombol pintu. Mereka duduk di kawasan perkhemahan, masalah sosial, pendidikan, kelangsungan jaminan makanan, tumbesaran, trauma peperangan dan memerlukan bantuan khusus dari segi pergerakan, kehilangan anggota badan," kata Rizal di sini.Rizal memaklumkan tanggungjawab global boleh dilakukan antara lain dengan menyebarkan maklumat mengenai bencana kemanusiaan dan menyantuni warga Syria terutama dalam perjalanan menyambut Ramadan. Bulan Mac ini menyaksikan genap 11 tahun Syria mengalami pergolakan dan penindasan susulan reformasi yang berlaku pada Mac 2011.


46 set bubu kambang berjaya dirampas di pantai Kurung Tengar

KUALA PERLIS, 20 Mac - Agensi Penguatkuasaan Maritim Malaysia (APMM), Zon Maritim Kuala Perlis merampas 46 set bubu kambang atau bubu naga (China Prawn Net Trap) di kedudukan kira-kira 0.6 batu nautika daripada barat pantai Kurung Tengar.Kejadian berlaku sekitar pukul 5.15 petang, semalam.Pengarah Zon Maritim Kuala Perlis Komander Maritim Mohd Hashim Mat Zain berkata, bubu yang berukuran lebih kurang 10 meter panjang itu dikesan semasa rondaan Op Aman melalui kain-kain berwarna merah mencurigakan terapung di permukaan air yang diikat pada pancang-pancang kayu dan disyaki penanda bubu naga.Pemeriksaan mendapati, pancang kayu tersebut adalah penanda lokasi bubu naga yang dipasang oleh individu atau kumpulan yang tidak bertanggungjawab.Berikutan itu pasukan bot ronda Maritim Malaysia memperluaskan radius pemeriksaan dan menemukan banyak lagi bubu naga ditinggalkan di kawasan tersebut.

(Pasukan APMM mengesan kegiatan itu ketika rondaan Op Aman)

Kesemua bubu naga tersebut dianggarkan bernilai hampir RM3,680 itu dirampas dan dibawa ke jeti Zon Maritim Kuala Perlis seterusnya diserahkan kepada pegawai penyiasat untuk tindakan lanjut.

Pemilik bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan menggunakan kaedah yang tidak dibenarkan. Jika seseorang individu tersebut ditahan, beliau boleh dikenakan hukuman denda tidak melebihi RM20,000 atau penjara tidak melebihi dua tahun atau kedua-duanya jika disabit kesalahan.


Ribut di Pendang, 11 rumah rosak

PENDANG, 20 Mac - 11 rumah di dua buah kampung daerah Pendang rosak selepas dilanda ribut, petang semalam. Kejadian bagaimanapun hanya melibatkan kerosakan harta benda dan tiada kemalangan jiwa dilaporkan. Pegawai Pertahanan Awam Daerah Pendang Leftenan (Pertahanan Awam) Yuslina Yusoff berkata, kejadian yang berlaku pada pukul 6.30 petang itu melibatkan lima rumah di Felda Sungai Tiang dan enam rumah di Kampung Titi Akar. Kebanyakan rumah mengalami kerosakan dibahagian bumbung yang diterbangkan angin.

(Kejadian ribut di Felda Sungai Tiang dan  Kampung Titi Akar)

Manakala sebahagian lagi mengalami kerosakan dibahagian dinding akibat dihempap pokok tumbang.Leftenan (Pertahanan Awam) Yuslina berkata, anggota APM bertindak membersihkan kawasan itu dengan memotong dahan pokok yang tumbang dan menghalang laluan jalan.


Pembekal perkhidmatan telekomunikasi tidak berkualiti, dikesan

LABUAN, 20 Mac - Suruhanjaya Komunikasi dan Multimedia Malaysia (SKMM) mengesan ada pembekal perkhidmatan telekomunikasi di Labuan tidak menyediakan perkhidmatan berkualiti.Pengerusinya Datuk Dr Fadhlullah Suhaimi Abdul Malek berkata, susulan kerja-kerja bekalan perkhidmatan yang tidak menepati sasaran, perkhidmatan di beberapa lokasi mempunyai kelompongan dengan capaian internet yang sangat rendah.Pengesanan dilakukan dalam satu lawatan dan pemeriksaan kualiti perkhidmatan kualiti secara rawak di lima lokasi dengan pembekal tidak melaksanakan perkhidmatan sewajarnya.Justeru kerja-kerja menaik taraf perkhidmatan oleh pembekal perkhidmatan kini dipantau SKMM dan sekiranya terdapat kelewatan daripada jadual yang ditetapkan, penalti akan dikenakan.

(Fadhlullah terdahulu melawat Pusat Ekonomi Digital Keluarga Malaysia (PEDi) di Kampung Sungai Labu)

"Sebabnya adalah mungkin berkaitan peralatan yang perlu diperbetulkan. Mungkin akan mengambil masa tiga hari jadi, kita akan pantaulah. Cukup tiga hari kalau tak perbaiki, akan dikenakan denda. Ada yang mungkin memerlukan masa sebulan, kita pantau untuk sebulan, jika tidak siap dalam masa sebulan denda akan dikenakan juga," kata Fadhlullah di sini.


Protokol untuk pengembara sempena pembukaan sempadan negara

SEPANG, 19 Mac- Malaysia menyediakan protokol untuk pengembara sempena pembukaan semula sempadan negara pada 1 April bagi menjadikan Malaysia destinasi selamat serta mengelakkan kesesakan di pintu masuk antarabangsa.Menteri Kesihatan Khairy Jamaluddin berkata protokol itu antara lain memerlukan pengembara memuat turun aplikasi MySejahtera, memuat naik keputusan ujian Real-Time Reverse Transcription-Polymerase Chain Reaction (RT-PCR) sebelum berlepas dan mengisi borang prapelepasan."Banyak syarat prapelepasan yang perlu diselesaikan pengembara," katanya pengembara akan mendapat kad pengembara dalam aplikasi MySejahtera apabila semua syarat itu dilengkapkan untuk dibenar menaiki pesawat.Khairy berkata demikian dalam sidang media bersama Menteri Pengangkutan Datuk Seri Dr Wee Ka Siong hari ini selepas meninjau kesiapsiagaan di Lapangan Terbang Antarabangsa Kuala Lumpur (KLIA) di sini sempena pembukaan sempadan negara bermula 1 April ini.Apabila tiba di Malaysia, pengembara perlu membuat ujian pantas antigen (RTK-Ag) profesional dalam masa 24 jam sama ada di dalam lapangan terbang atau di klinik atas kos sendiri, katanya.Khairy berkata kaedah ujian COVID-19 melalui pernafasan juga disediakan di KLIA bagi pengembara yang ingin menyelesaikan saringan di dalam lapangan terbang."Ujian pernafasan itu telah diluluskan KKM (Kementerian Kesihatan) dan selepas diuji mendapati ketepatan dan sensitiviti memuaskan," katanya.Khairy berkata protokol itu dapat mengurangkan masa daripada pendaratan hingga keluar dari lapangan terbang kepada antara 35 dan 45 minit seperti dahulu, berbanding sebelum ini yang mengambil masa lebih sejam.Menurut Khairy, prinsip kerajaan dalam pembukaan sempadan negara adalah selamat dan tiada birokrasi seperti pemakaian pengesan digital."Bermula 1 April, Malaysia akan dibuka semula kepada dunia dan ini merancakkan pembangunan dan pemulihan ekonomi negara memandangkan sektor pelancongan menyumbang lebih 15 peratus kepada Keluaran Dalam Negeri Kasar (KDNK) negara termasuk pengembara perniagaan," katanya.Sementara itu, Wee berkata Pihak Berkuasa Penerbangan Awam Malaysia (CAAM) akan mengarahkan semua syarikat penerbangan yang ingin terbang masuk Malaysia untuk memaklumkan kepada para penumpang tentang prasyarat sebelum menaiki pesawat."Ini bagi mengelakkan kesesakan di balai ketibaan," katanya.- BERNAMA


DBP kemuka pindaan Akta DBP dalam tiga perkara utama

KUALA LUMPUR, 20 Mac- Dewan Bahasa dan Pustaka (DBP) mengemukakan pindaan Akta DBP dalam tiga perkara utama bagi membolehkan penguatkuasaan Bahasa Melayu sebagai bahasa kebangsaan.

Pengerusi Lembaga Pengelola DBP Profesor Datuk Seri Dr Awang Sariyan berkata perkara pertama  melibatkan pemberian kuasa penguatkuasaan Bahasa Melayu dalam sektor yang ditetapkan oleh Perlembagaan Persekutuan terutama Perkara 152(6) yang memperuntuk penggunaannya dalam pentadbiran kerajaan persekutuan, kerajaan negeri dan pihak berkuasa awam.

“Kedua, peruntukan yang membolehkan DBP mengembangkan bahasa dan persuratan Melayu di peringkat antarabangsa secara yang berasaskan undang-undang sah walaupun DBP sejak tahun 1980-an telah melaksanakan pengembangan bahasa dan persuratan Melayu di peringkat dunia.

“Pindaan aspek pengantarabangsaan juga berkaitan rapat dengan kelulusan Jemaah Menteri menubuhkan Majlis Antarabangsa Bahasa Melayu (MABM) pada tahun 1997, dengan DBP sebagai urus setianya,” menurutnya dalam kenyataannya.

Beliau berkata pindaan ketiga pula berkaitan dengan peruntukan yang membolehkan DBP menubuhkan perbadanan agar fungsi perniagaan agensi itu dapat digerakkan dengan lebih berkesan sekali gus menyumbang dalam aspek kewangan negara.

“Sebagai badan berkanun, DBP hanya menerima peruntukan emolumen daripada kerajaan dan perlu menjanakan pendapatan untuk melaksanakan program perancangan bahasa, persuratan dan penerbitan,” katanya.

Awang berkata DBP yakin iltizam kerajaan dalam usaha mengangkat bahasa dan persuratan Melayu di peringkat negara dan antarabangsa menjadi asas penting pelaksanaan dasar bahasa kebangsaan sebagai antara dasar utama negara selain meningkatkan imej serta maruah negara di mata dunia.

Beliau berkata DBP menghargai ucapan penggulungan Naib Presiden UMNO yang juga Perdana Menteri Datuk Seri Ismail Sabri Yaakob pada Perhimpunan Agung parti itu yang mengumumkan kerajaan akan meminda Akta DBP bagi membolehkan tindakan diambil terhadap mana-mana pelanggaran Bahasa Melayu termasuk di peringkat daerah.-BERNAMA

(Pengerusi Lembaga Pengelola DBP Profesor Datuk Seri Dr Awang Sariyan)


Singapura catat angka COVID-19 melebihi satu juta

SINGAPURA, 20 Mac- Angka kes COVID-19 Singapura melebihi satu juta selepas republik itu melaporkan 10,244 kes harian baharu pada Sabtu sekali gus menjadikan jumlah keseluruhan sebanyak 1,007,158 kes.

Republik itu turut melaporkan tiga kematian, menurut Kementerian Kesihatan (MOH) dalam data yang disiarkan di laman webnya pada Sabtu.

Singapura yang melaporkan kes pertama COVID-19 pada Januari 2020 mencatatkan 1,194 kematian setakat ini.

Sepanjang 28 hari lepas, 435,235 orang telah dijangkiti dengan 99.7 peratus bergejala ringan manakala 0.2 peratus memerlukan bantuan oksigen dan 0.04 peratus pesakit di unit rawatan rapi.

Singapura melaporkan kes baharu COVID-19 harian tertinggi iaitu 26,032 pada 22 Feb 2022.

Sehingga 18 Mac 2022, kira-kira 95 peratus daripada penduduknya sudah melengkapkan vaksinasi  mereka, dan 70 peratus daripada jumlah populasi telah menerima suntikan penggalak.


Polis hentikan operasi mencari kanak-kanak empat tahun hilang

KUCHING 20 Mac- Operasi mencari kanak-kanak lelaki berusia empat tahun yang hilang, Eric Chang Wei Jie, di sekitar perairan sungai Muara Tebas di sini sejak Ahad lalu telah dihentikan.

Ketua Polis Daerah Kuching ACP Ashmon Bajah berkata walaupun pelbagai inisiatif pencarian telah diambil oleh pasukan operasi, pencarian Eric telah dihadkan oleh beberapa faktor.

Jelasnya, faktor bentuk muka bumi, ancaman haiwan liar, cuaca dan keadaan air pasang surut di lokasi menyukarkan operasi mencari.

“Sehingga kini, operasi mencari tidak menemui sebarang petunjuk dan ia dihentikan pada jam 6 petang hari ini.

“Pasukan penyiasat akan terus menumpukan kepada penyiasatan saintifik bagi membongkar petunjuk yang ada,” katanya dalam satu kenyataan di sini malam ini.

Ashmon berkata, polis turut mengalu-alukan sebarang maklumat daripada orang ramai berhubung kes itu.

Pada 14 Mac lalu, polis mengklasifikasikan kehilangan Eric sebagai kes bunuh dengan dua suspek iaitu pasangan penjaga yang telah ditahan dan direman untuk siasatan lanjut.

Eric dilaporkan hilang dari sebuah rumah di kawasan perumahan Bintawa, pada 7 Mac lalu.

(Ketua Polis Daerah Kuching ACP Ashmon Bajah)


Menteri Agama tegur klip promosi drama undang maksiat

(Tegas Idris, industri hiburan di Malaysia ini bukanlah perkara yang ingin beliau halangi, tapi jika ia mencemarkan fitrah dalam agama, beliau tidak boleh membiarkan ia berlaku tanpa dinasihati/FOTO FAIL)

KUALA LUMPUR, 19 Mac- Menteri di Jabatan Perdana Menteri (Hal Ehwal Agama), Datuk Idris Ahmad menzahirkan rasa khuatir beliau berkait klip promosi tayangan sebuah drama yang mengundang maksiat.Menerusi perkongsian di Facebook, Idris berkata beliau akan menghubungi pihak terbabit supaya perkara tersebut boleh ditegah dan diubah dengan hikmah."Hela nafas panjang saya. "Apabila sebuah drama yang telah ditular untuk ditayangkan dalam bulan yang sepatutnya ditunggu oleh seluruh manusia yang beriman bagi mengejar Taqwa, namun seolah dicemari dengan kegusaran yang saya kira melampui batas yang perlu ditegur. "Hiburan tidak dihalang dalam Islam. "Namun, tatacara hiburan dalam Islam pastinya terdapat disiplin yang tegas, apatah lagi melibatkan ikhtilat yang berlebihan dengan adegan yang ternyata mengundang maksiat. "Industri hiburan di Malaysia ini bukanlah perkara yang ingin saya halangi, tapi jika ianya mencemarkan fitrah dalam agama, saya tidak boleh membiarkan ianya berlaku tanpa dinasihati.

(Hantaran Facebook Idris/FOTO FB Idris Ahmad)

Pada masa sama, Idris turut menyeru seluruh umat Islam, tidak kira usia dan kedudukan untuk bersiap menghadapi Ramadan yang menjanjikan sejuta hikmah oleh Allah SWT."Persiapkan diri, pasangan, keluarga dan masyarakat sekeliling kita agar memeriahkan Ramadan dengan penuh pengharapan dan keinsafan."Jauhi perkara mendekatkan kita dengan maksiat, agar Ramadan kita tidak tercalar dan cacat cela. Moga Allah terus memimpin kita," katanya.Berhubung klip promosi yang dikatakan Idris dalam hantaran Facebooknya itu, beliau bagaimanapun tidak menyatakan secara terperinci rakaman promosi tayangan berunsur maksiat yang dimaksudkan.


Naik harga tepung tidak bersubsidi, KPDNHEP akan ambil tindakan, tiada kompromi

PULAU PANGKOR, 19 Mac- Kementerian Dalam Negeri dan Hal Ehwal Pengguna (KPDNHEP) tidak akan berkompromi dengan mana-mana peniaga yang menaikkan harga tepung tidak bersubsidi tanpa mematuhi perundangan pencatutan menjelang Ramadan dan Aidilfitri ini. Menterinya, Datuk Seri Alexander Nanta Linggi berkata, golongan berkenaan boleh didakwa melakukan kesalahan mencatut di bawah Akta Kawalan Harga dan Antipencatutan (AKHAP) 2011.Menurutnya, KPDNHEP sentiasa memantau harga tepung bersubsidi memandangkan ia untuk kegunaan golongan berpendapatan rendah.“Yang tidak bersubsidi kita tidak pantau, namun, kalau naik mendadak dan tidak berpatutan harganya, kita boleh kenakan tindakan. Mereka ini mungkin boleh dikatakan melakukan kesalahan dari segi mencatut, kita ada undang-undang anti pencatutan,” katanya.Beliau merasmikan Majlis Pelancaran Program Inisiatif Pendigitalan Sektor Peruncitan (ReDI) di Pulau Pangkor hari ini.Hadir sama, Pengerusi Jawatankuasa Perdagangan Dalam Negeri dan Hal Ehwal Pengguna Perak, Datuk Abdul Yunus Jamahri.

(Datuk Seri Alexander Nanta Linggi pada Majlis Pelancaran Program Inisiatif Pendigitalan Sektor Peruncitan (ReDI) di Pulau Pangkor)

Alexander turut menasihati orang ramai agar membuat aduan secara rasmi sekiranya berlaku kenaikkan harga tepung tidak bersubsidi dan serta barangan lain kepada KPDNHEP.Sebelum ini, media melaporkan keluhan pengguna serta peniaga makanan berkenaan kenaikan harga tepung tidak bersubsidi sehingga RM1 sekilogram sejak dua minggu lalu amat membebankan mereka.


Akta Pemuliharaan Hidupan Liar: kadar denda maksimum dinaikkan kepada RM1 juta

KOTA TINGGI, 19 Mac- Dalam usaha membendung jenayah hidupan liar, kadar denda bakal dinaikkan menerusi Akta Pemuliharaan Hidupan Liar, berkuat kuasa Jun ini.Menurut Ketua Pengarah Perhilitan, Datuk Abdul Kadir Abu Hashim, kadar denda maksimum RM500,000 akan ditingkatkan kepada RM1 juta.Selain itu, pendekatan memasang perangkap turut diambil bagi melindungi haiwan terbabit serta memberikan khidmat nasihat kepada penduduk jika menghadapi ancaman.  "Kita lebihkan kepada pasang perangkap dan juga kita buat 'engagement' tak kiralah sama ada gajah ke harimau ke kita buat 'engagement' dengan penduduk setempat bagaimana nak mengatasi benda ni khidmat nasihat kita buat," kata Abdul Kadir.Beliau berkata dalam sidang media Operasi Bersepadu Khazanah (OBK) di Kota Tinggi, Johor.

(Ketua Pengarah Perhilitan, Datuk Abdul Kadir Abu Hashim)

Berdasarkan rekod, 356 individu ditahan dalam 39 operasi OBK dijalankan sejak tiga tahun lalu.  Manakala 2,038 jerat hidupan liar berjaya dimusnahkan dengan nilai sitaan RM36.45 juta. Sebanyak 187 kertas siasatan turut dibuka dalam tempoh sama.


Kanak-kanak belum divaksin lebih berisiko terdedah kepada MIS-C sekiranya dijangkiti COVID-19 - KKM

BAGAN SERAI, 19 Mac- Kanak-kanak yang belum menerima suntikan vaksin lebih berisiko terdedah kepada komplikasi sindrom radang pelbagai sistem (MIS-C) sekiranya dijangkiti COVID-19.

Timbalan Menteri Kesihatan, Datuk Dr Noor Azmi Ghazali berkata pemberian vaksin kepada kanak-kanak berusia lima hingga 12 tahun dapat mengelakkan mereka daripada mengalami gejala serius tersebut. Jelas beliau, setakat ini, peratusan kanak-kanak yang telah divaksin mengalami alahan tersebut adalah rendah.  "Kalau saya nak nyatakan kanak-kanak yang tak diberikan suntikan vaksin, kalau dia kena COVID-19 peratusan dia yang kena MIS-C lebih tinggi, lebih risiko MIS-C, adalah 'multi-system inflammatory syndrome.""Saya menyeru ibu bapa bagi persetujuan kerana tanpa vaksin adalah lebih bahaya kepada kanak-kanak. Dengan vaksin ini dapat menurunkan kadar kes serius kepada anak-anak," kata Azmi selepas merasmikan Program Pelancongan Domestik Mukim Semanggol, Daerah Kerian di Dataran Kampung Padang Lalang Tebuk Panchor, Semanggol.

(Timbalan Menteri Kesihatan, Datuk Dr Noor Azmi Ghazali merasmikan Program Pelancongan Domestik Mukim Semanggol, Daerah Kerian hari ini)

Dalam perkembangan sama, beliau turut memaklumkan sehingga kini sambutan diterima terhadap PICKids mencatatkan pertambahan namun ianya masih perlahan.


Pulau Pangkor, pulau pelopor digitalisasi di Malaysia

(Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi melancarkan Program Inisiatif Digital Peruncitan (ReDI) di Pulau Pangkor hari ini/FBKPDNHEP)

PULAU PANGKOR, 19 Mac- Kementerian Perdagangan Dalam Negeri dan Hal Ehwal Pengguna (KPDNHEP) akan menjadikan Pulau Pangkor sebagai pulau pelopor digitalisasi di Malaysia.

Pelaksanaan program Inisiatif Digital Peruncitan (ReDI) di lokasi berkenaan akan memberi satu momentum kepada agenda digitalisasi negara terutama untuk pemain industri sektor peruncitan. Menterinya, Datuk Seri Alexander Nanta Linggi berkata setakat ini sebanyak 61 peratus daripada 741 peniaga di Pulau Pangkor telah berdaftar di bawah program tersebut.

(Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi sempat menyantuni peniaga di Pulau Pangkor hari ini/FBKPDNHEP)

"Pulau Pangkor adalah pulau pelopor digitalisasi ReDI di Malaysia. Kita bagi peluang kepada Pulau Pangkor. Saya difahamkan jumlah peniaga sekarang, 741 orang. Jadi setakat ini, jumlah yang mendaftar ReDI sudah sampai 451 bersamaan 61 peratus sehingga 18 Mac ini. Ia perkembangan yang baik bersama dalam kita menjayakan inisiatif digitalisasi transaksi secara tanpa tunai nanti," kata Alexander selepas melancarkan program tersebut di sini.

Bagi merancakkan lagi usaha tersebut di Pangkor, kementerian menerusi Sekretariat Perdagangan Pengedaran dan Industri Perkhidmatan (SPIP) akan memberikan insentif sebanyak RM20 kepada 500 orang pengguna untuk ditebus menerusi aplikasi e-dompet terpilih.


327 lokasi runtuhan cerun  dikenal pasti di seluruh negara- Fadillah

GURUN, 19 Mac- Sebanyak 327 lokasi runtuhan cerun di sepanjang jalan persekutuan di seluruh negara untuk proses baik pulih membabitkan kos lebih RM400 juta. Menteri Kanan Kerja Raya, Datuk Seri Fadillah Yusof berkata,daripada jumlah tersebut, sebanyak 121 lokasi sudah siap dibaik pulih dan masih dalam pembinaan, sementara selebihnya masih dalam perancangan untuk kerja-kerja baik pulih.Katanya, antara lokasi runtuhan yang serius termasuk di Cameron Highland, Pahang; Simpang Pulai, Perak; dan Genting Peras di Negeri Sembilan."Ada yang dah siap, ada yang masih dalam pembinaan, ada yang dalam perancangan mengikut berapa keseriusan keruntuhan tersebut, ada yang berskala besar , ada yang berskala kecil dan yang kecil itu bahagiannya dah siap, yang sederhana dalam perancangan dan yang besar itu mungkin memerlukan lebih banyak masa untuk kita selesaikan," katanya ketika ditemui di Program FTRoadpedia Utara 2.0 dan tinjauan pembaikan cerun pasca banjir di Jalan Gunung Jerai, Gurun. Dalam pada itu, Fadillah berkata, proses baik pulih tujuh cerun di Gunung Jerai dijangka siap sepenuhnya menjelang April ini.Jelasnya, kerajaan negeri juga menaruh harapan besar supaya projek itu disiapkan seawal mungkin supaya jalan Gunung Jerai dibuka semula untuk pelancong."Kerja pembaikan agak kompleks kerana bukan sekadar baiki cerun tetapi sebahagiannya kita pasang jaring untuk lindungi jalan. Insyaallah Mei ini jalan Gunung Jerai akan dibuka untuk semua,"katanya.


KPKT sasar penambahan aset JBPM dalam misi bantu mangsa bencana

(Menteri Perumahan dan Kerajaan Tempatan, Datuk Seri Reezal Merican Naina Merican bersama anggota JBPM bergambar di WTC KL bersempena PAU 2021/FBMENTERI)

KUALA LUMPUR, 19 Mac- Kementerian Perumahan dan Kerajaan Tempatan (KPKT) telah mengadakan pertemuan bersama Menteri di Jabatan Perdana Menteri (Ekonomi), Datuk Seri Mustapa Mohamed. Ia bagi membincangkan cadangan penambahan aset untuk Jabatan Bomba dan Penyelamat Malaysia (JBPM) dalam membantu mangsa bencana. Menterinya, Datuk Seri Reezal Merican Naina Merican berkata pertemuan yang diadakan bulan lalu turut menilai perolehan rasionalisasi peralatan penyelamatan supaya lebih versatil dan pelbagai guna.  "Saya dah berjumpa dengan Tok Pa untuk membuat perolehan aset-aset bomba yang jauh lebih tinggi seperti kapal selam dan bot. Aset seperti pelampung 'remote buoy' ini akan sampai lebih cepat, demikian juga dengan aset udara yang boleh angkat muatan lebih berat contohnya macam helikopter. Kita guna sewaktu banjir, kegunaan masuk pulau dan juga bencana lain seperti tanah runtuh," kata Reezal kepada media selepas mengadakan sesi ramah mesra di Laman Media sempena Perhimpunan Agung UMNO 2021 di Pusat Dagangan Dunia Kuala Lumpur, WTC KL.

(Menteri Perumahan dan Kerajaan Tempatan, Datuk Seri Reezal Merican Naina Merican turut berkesempatan melawat gerai pameran KPKT di WTC KL hari ini/FBMENTERI)

Dalam pada itu, beliau turut menyatakan pandangan kepada pemimpin parti, untuk duduk bersama memastikan kesepakatan dapat dicapai.Jelas Ahli Majlis Kerja Tertinggi, Datuk Seri Reezal Merican Naina Merican, ia bagi mengembalikan semula keharmonian dalam parti sekali gus memperkukuhkan semangat antara pemimpin.  "Pemimpin-pemimpin ini kalau berada bersama, mereka boleh membawa bacaan-bacaan yang lebih tepat. Kadang-kadang kita datang daripada dua sudut pandang yang berbeza, Menteri dia datang daripada sudut pandang berbeza, ahli parlimen datang daripada sudut pandang berbeza, yang bukan ahli parlimen datang dari sudut pandang berbeza yang berada di akar umbi pun sama," tambahnya.


Medium penyampaian maklumat lebih berkesan perlu dimanfaatkan, atasi jurang pengetahuan penjagaan buah pinggang

(Raja Muda Perlis,Tuanku Syed Faizuddin Putra Jamalullail berangkat ke program kempen ‘Perlis Hebat ; Rakyat Bermentaliti Kelas Pertama Dalam Tindakan)

KANGAR, 19 Mac - Penyebaran maklumat tepat berkaitan kesihatan buah pinggang merupakan agenda penting di mana medium penyampaian yang lebih berkesan perlu dimanfaatkan sebaik mungkin.  Ini adalah kerana penemuan kajian mendapati wujudnya jurang pengetahuan terhadap penjagaan buah pinggang yang amat ketara.  Titah Raja Muda Perlis,Tuanku Syed Faizuddin Putra Jamalullail, ianya diterjemahkan melalui tabiat pemakanan yang kurang sihat, kecergasan fizikal yang sekian terabai ditambahi dengan situasi COVID-19 yang membataskan pergerakan dan pelbagai faktor lagi.  "Dengan tema sambutan Hari Buah Pinggang Sedunia tahun ini iaitu‘Kesihatan Buah Pinggang Untuk Semua : Merapatkan Jurang Pengetahuan Untuk Penjagaan Buah Pinggang Yang Lebih Baik” menekankan pentingnya pengetahuan penjagaan kesihatan buah pinggang di dalam segenap lapisan masyarakat agar buah pinggang sentiasa sihat dan dapat berfungsi dengan baik," titah baginda ketika menghadiri kempen ‘Perlis Hebat ; Rakyat Bermentaliti Kelas Pertama Dalam Tindakan, di sini.

Kempen tersebut dianjurkan Majlis Agama Islam dan Adat Istiadat Melayu Perlis (MAIPs) dengan kerjasama Jabatan Kesihatan Negeri Perlis, Yayasan Tuanku Syed Putra (YTSP) Perlis serta Yayasan Tuanku Fauziah (YTF).  Ia bagi memperingati ‘Hari Buah Pinggang Sedunia’ yang disambut pada tarikh 10 Mac setiap tahun, di mana program ini turut diadakan majlis penyerahan sumbangan MAIPs berjumlah RM11,600 ringgit kepada 29 orang asnaf terpilih di Masjid Al Mustaqim, Seriab.  Jumlah pesakit buah pinggang kronik di Malaysia terus meningkat kepada 42,503 orang pada tahun 2017 dan berlaku peningkatan sebanyak 7,000 pesakit baharu setiap tahun dengan pesakit yang menunggu pemindahan organ pula hampir mencecah 20,000 orang.


Program Penyeragaman Harga KPDNHEP kurangkan jurang harga masyarakat luar bandar dan di bandar

PULAU REDANG, 19 Mac - Situasi jurang harga berbeza melibatkan barangan asas di antara masyarakat luar bandar dan di bandar kini dapat dikurangkan melalui perlaksanaan Program Penyeragaman Harga oleh Kementerian Perdagangan Dalam Negeri Dan Hal Ehwal Pengguna (KPDNHEP) secara menyeluruh.  Program tersebut menyasarkan lebih 1.2 juta pengguna yang juga merupakan masyarakat di kawasan kepulauan dan pedalaman untuk turut sama menikmati harga barangan asas khususnya melibatkan barangan bersubsidi pada harga yang sama seperti penduduk di bandar.  Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahid menjelaskan bahawa sehingga kini program itu telah dilaksanakan di 798 lokasi meliputi enam negeri di Sabah, Sarawak, Kedah, Terengganu, Kelantan dan Pahang.  Program penyeragaman harga tersebut memfokuskan tujuh barangan keperluan utama seperti beras putih, minyak masak, tepung gandum, gula putih, petrol dan diesel termasuk gas memasak LPG yang melibatkan peruntukkan sebanyak RM200 juta pada tahun ini.

(Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahid memantau harga barangan di Pulau Redang, Terengganu)

"Saya minta supaya diadakan (program penyeragaman harga) sebab saya mendapat aduan daripada penduduk di sini (Pulau Redang) dan juga di Pulau Perhentian kerana mereka berasa tertekan dalam keadaan COVID-19 dan sebagainya jadi mereka merasakan bahawa tidak adil untuk diputuskan ataupun diberhentikan program ini." kata beliau yang ditemui semasa merasmikan Program Penyeragaman Harga, di sini. Tambah Rosol, program tersebut memberi manfaat lebih pada 7,000penduduk di Pulau Redang dan Pulau Perhentian untuk turut sama menikmati harga barangan bersubsidi serta harga kawalan seperti mana pengguna di tanah besar.


Simpanan KWSP perlu dikekalkan kecuali keadaan benar-benar mendesak

ALOR SETAR, 19 Mac- Pencarum Kumpulan Wang Simpanan Pekerja (KWSP) disaran membuat pertimbangan sewajarnya dan bijaksana sebelum mengeluarkan wang simpanan mereka.Penganalisis ekonomi dari Universiti Utara Malaysia (UUM), Dr. Kamarul Azman Khamis berpendapat, simpanan tersebut perlu dikekalkan untuk kegunaan dan jaminan masa depan melainkan keadaan benar-benar mendesak."Ia bagi mengelak sebarang kesulitan dan risiko yang bakal dihadapi kelak sekiranya mereka tersalah membuat keputusan.Bagaimanapun, keputusan Perdana Menteri, Datuk Seri Ismail Sabri Yaakob untuk membenarkan pengeluaran RM10,000 wang KWSP dibuat selepas melihat segelintir rakyat terjejas pendapatan dan amat memerlukan sumber kewangan bagi menampung keperluan hidup," katanya kepada RTM di sini.

(Penganalisis ekonomi UUM, Dr. Kamarul Azman Khamis)

Tambah beliau, suasana ekonomi negara kini telah menunjukkan perkembangan yang positif dan banyak kelonggaran telah diumumkan kerajaan untuk merancakkan kembali aktiviti ekonomi yang sebelum ini agak suram.Ia sekaligus membolehkan orang ramai khususnya mereka yang hilang sumber pendapatan merencana dan meningkatkan semula kedudukan ekonomi keluarga masing-masing."Kita kena ingat simpanan KWSP ni khusus untuk kegunaan masa depan, tetapi pada hari ini dengan suasana pandemik COVID-19, kerajaan juga merasakan perlunya untuk membantu rakyat.Pengeluaran simpanan KWSP ni sepatutnya untuk kegunaan yang baik, perlu berbelanja dengan berhemah, bertimbang rasa dan jangan ikut nafsu semata-mata," katanya lagi.Pada masa sama Dr Kamarul Azman berharap KWSP dapat mempermudah syarat-syarat permohonan pengeluaran wang tersebut.16 Mac lalu, Perdana Menteri mengumumkan kerajaan membuat keputusan membenarkan pengeluaran khas KWSP sebanyak RM10,000.Sebelum ini kerajaan membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 billion melibatkan 7.34 juta pencarum sejak pandemik COVID-19 melanda negara dua tahun lalu.


Gempa sederhana landa Timur Laut Taiwan pada awal pagi ini

PETALING JAYA, 19 Mac - Satu gempa sederhana berukuran 5.8 pada skala richter melanda di Timur Laut Taiwan pada 3.04 pagi tadi.Menurut MetMalaysia, gempa berpusat pada 25.7 darjah Utara, 124.0 darjah Timur dengan kedalaman 172 kilometer, pada jarak 235 kilometer, Timur dari Keelung,Taiwan.

"Penilaian awal, tiada ancaman tsunami dikeluarkan oleh MetMalaysia setakat ini," menurut kenyataan itu.


Tiga warga Perancis sesat, ditemukan selamat

CAMERON HIGHLANDS, 18 Mac - Tiga warga Perancis ditemukan selamat selepas tersesat di Gunung Berembun. Tiga mangsa iaitu Marin Pierre Babin, 20 tahun serta dua wanita Camille Pallud, 22 tahun dan Lou Ann Boinet, 21 tahun, ditemui orang awam di salah satu laluan di gunung berkenaan kira-kira jam 7.12 malam. Penolong Pengarah, Bahagian Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata pihaknya menerima panggilan berhubung kejadian itu pada 4.56 petang. "Berdasarkan maklumat, ketiga-tiga mereka dipercayai tersesat di lokasi antara 'trail' tujuh dan lapan laluan gunung berkenaan. Mangsa yang gagal mencari jalan turun menghubungi pihak bomba untuk bantuan", katanya.

(Anggota BBP bersama warga Perancis yang sesat, ditemui selamat)

Tujuh anggota dari Balai Bomba dan Penyelamat (BBP) Cameron Highlands ke lokasi untuk operasi pencarian serta dibantu anggota pejabat hutan menggerakkan pendakian menuju ke lokasi mangsa dilaporkan tersesat.  Katanya, mangsa kemudian dilaporkan ditemui oleh Aaron Goh yang kebetulan melalui laluan itu dan operasi diteruskan bagi membantu membawa turun tiga warga asing itu.  Ketika ditemui, mereka tidak mengalami sebarang kecederaan dan hanya keletihan.  Ketiga-tiga mereka diserahkan kepada pihak polis untuk tindakan selanjutnya.


Melaka harap pelancong luar patuh SOP

DUBAI, 18 Mac- Susulan pembukaan sempadan negara bermla 1 April ini, kerajaan negeri Melaka berharap pelancong yang masuk ke Melaka dapat mematui Prosedur Operasi Standard (SOP) yang ditetapkan.  Ketua Menteri, Datuk Seri Sulaiman Md Ali berkata, pematuhan SOP penting bagi mengelak sebarang penularan varian baru atau peningkatan kes COVID-19 di kalangan penduduk negeri Melaka.  Bagaimanapun, kerajaan tidak akan mengadakan sebarang ujian COVID-19 ke atas pengunjung yang masuk ke Melaka terutama pelancong antarabangsa.  Ini berikutan ujian seperti PCR sudah dilakukan di pintu masuk negara seperti Lapangan Antarabangsa Kuala Lumpur (KLIA) dan tiada keperluan untuk melakukannnya di Melaka.  "Jadi apabila pihak kerajaan persekutuan telah membenarkan pengunjung datang ke negara kita maka kita di Melaka jugak akan mengambil tindakan yang cukup berhati-hati."Saya tidak mahu melihat berlakunya peningkatan kes COVID-19, tapi saya yakin dalam keadaan situasi pandemik ini belum ada penghujungnya saya yakin kita telah terbiasa dengan keadaan norma-norma baharu,"kata Sulaiman. Beliau berkata demikian ketika ditemui pemberita di Dubai.  Mengulas lanjut beliau berkata, pembukaan sempadan negara juga menjadi penanda pemulaan fasa endemik di Malaysia.  Justeru beliau berharap ia dapat merancakkan lagi seKtor pelancongan negara amnya dan pelancongan negeri Melaka khususnya.

(Datuk Seri Sulaiman ditemui pada satu sidang media di Dubai)


Negeri Sembilan bina 10 masjid baharu

SEREMBAN, 18 Mac- Kerajaan Negeri Sembilan sedang melaksana projek pembinaan 10 buah masjid baharu dengan peruntukan keseluruhan berjumlah RM64.5 juta.Enam buah daripadanya dibina dengan peruntukan kerajaan negeri dan selebihnya peruntukan daripada kerajaan persekutuan dengan lokasinya di Seremban, Rembau dan Jelebu.Menurut Menteri Besar Negeri Sembilan, Datuk Seri Aminuddin Harun, pembinaan 10 buah masjid baharu itu dijangka siap pada 2023."10 buah masjid tersebut Masjid Warisan Puteri, Masjid Taman Forest Height, Masjid Seremban Selatan, Masjid Taman Lenggeng."Masjid di Rembau Kampung Bongek, masjid di Bahau Ramania Masjid IOI Persekutuan, Masjid Kepayang Persekutuan, Masjid Kerangai dan satu lagi Masjid daerah Jelebu,"kata Aminuddin.Beliau berkata demikian pada Majlis Perasmian Konvensyen Hala Tuju Pengurusan Masjid Peringkat Kebangsaan 2022 di Seremban. Tambahnya, kerajaan negeri menyasarkan 100 masjid akan dijadikan sebagai Pusat Pembangunan Umat Terbaik menjelang 2024 melalui beberapa aspek termasuk peningkatan jumlah jemaah di masjid serta pembangunan dakwah dan pendidikan menyeluruh.

(Datuk Seri Aminuddin Harun hadir pada Majlis Perasmian Konvensyen Hala Tuju Pengurusan Masjid Peringkat Kebangsaan 2022)


RUU Anti-Lompat Parti dan pengehadan tempoh jawatan PM masih perlu penelitian lanjut

KUALA LUMPUR, 18 Mac - Kerajaan komited merealisasikan penggubalan Rang Undang-undang Perlembagaan (Pindaan) 2022 berhubung Anti-Lompat Parti dan Pengehadan Tempoh Jawatan Perdana Menteri Sehingga 10 Tahun.Bagaimanapun, kabinet memutuskan RUU berkenaan masih memerlukan penelitian lanjut hasil perbincangan dengan pihak berkepentingan khususnya Barisan Nasional dan Perikatan Nasional bagi memastikan sokongan di Dewan Rakyat. Di bawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan.Menerusi satu kenyataan, Menteri Di Jabatan Perdana Menteri (Parlimen Dan Undang-undang), Datuk Seri Wan Junaidi Tuanku Jaafar memaklumkan pada 15 Mac, beliau telah mengemukakan surat kepada semua pemimpin parti beserta borang soal selidik untuk dijawab bersama draf RUU untuk pandangan dan input selanjutnya.

(Kenyataan media Menteri Di Jabatan Perdana Menteri (Parlimen Dan Undang-undang), Datuk Seri Wan Junaidi Tuanku Jaafar)

"Inisiatif ini merupakan kesinambungan daripada keseluruhan sembilan sesi libat urus yang saya telah adakan bersama pelbagai pihak seperti ahli Dewan Rakyat dan Dewan Negara serta Parti-parti Komponen termasuk di Sabah dan Sarawak dengan kerjasama Bahagian Hal Ehwal Undang-undang, Jabatan Perdana Menteri dan Jabatan Peguam Negara."Sesi libat urus bersama Barisan Nasional dan Perikatan Nasional yang dijadualkan pada 26 dan 28 Februari telah ditangguhkan atas permintaan parti untuk memberi fokus kepada Pilihan Raya Negeri Johor," kata beliau menerusi kenyataan tersebut, hari ini.Wan Junaidi turut menegaskan, RUU tersebut akan dibentangkan semasa Sidang Khas Parlimen, selaras Peraturan 11 kurungan 3 Peraturan Mesyuarat Dewan Rakyat dan Dewan Negara. Ia setelah mengambil kira, pendapat dan input hasil sesi libat urus dan kelulusan Jemaah Menteri, selain persetujuan Perdana Menteri menggunakan kuasanya di bawah peraturan tersebut.


KPKT bakal anjur Karnival Perumahan, Jun depan

KUALA LUMPUR, 18 Mac- Usaha menggalakkan pemilikan rumah dalam kalangan rakyat terus dipergiat.  Ke arah itu, Kementerian Perumahan dan Kerajaan Tempatan (KPKT) bakal menganjurkan Karnival Perumahan yang dijangka diadakan pada Jun tahun ini. Menterinya, Datuk Seri Reezal Merican Naina Merican berkata Karnival Perumahan itu merupakan inisiatif di bawah agenda ‘Home Ownership Programme’ (Hope).  "Karnival perumahan itu adalah perkara yang kita tengah rancang melalui program yang disebut HOPE, terdiri daripada lima perkara yang saya sebut di bawah RMK-12, Perdana Menteri kata nak bina 500,000 buah rumah."Sebab itu kita perlu ada satu kempen dan terangkum dalam kempen itu antaranya kita nak tahu stok rumah mampu milik di Malaysia ni ada berapa unit, dan stok ni datang dari mana, kerajaan pusat atau mana agensi samada Felda,Felcra, atau Kejora, jadi kita nak rangkum,"kata Reezal. Beliau berkata demikian selepas menghadiri perasmian Perhimpunan Agung UMNO di Pusat Dagangan Dunia, WTC Kuala Lumpur.

(Datuk Seri Reezal ditemui media selepas menghadiri perasmina Perhimpunan Agung UMNO)


42 anak yatim terima sumbangan Yayasan Keluarga Malaysia

KUALA LUMPUR, 18 Mac- Seramai 42 kanak-kanak menerima sumbangan Yayasan Keluarga Malaysia berjumlah RM42,800.Mereka terdiri anak-anak yatim yang kehilangan ibu atau ayah atau kedua-duanya akibat COVID-19. Menurut Perdana Menteri Datuk Seri Ismail Sabri Yaakob, bantuan sedemikian disalurkan bagi membantu dari segi keperluan dan pendidikan anak-anak berkenaan sehingga ke peringkat universiti.  "Hari ini 42 penerima sebelum ni kita dah buat program-program, sebelum Jelajah Keluarga Malaysia di negeri-negeri pun akan ada majlis penyampaian."Tapi saya dah beritahu KSN tadi, kita tidak akan tunggu ke negeri-negeri kita akan bayar terus, segala sumbangan untuk meringankan beban mereka terutamanya persekolahan, sesi persekolahan akan bermula," kata Ismail Sabri. Tambah beliau, sebanyak 1,600 bantuan dibawah Yayasan Keluarga Malaysia akan disegerakan. Beliau berkata demikian dalam majlis ringkas di Pusat Dagangan Dunia Kuala Lumpur (WTC) yang turut meraikan sembilan peserta Misi Malaysia Everest (ME) 2022.ME 2022 dijadualkan pada April depan.

(Datuk Seri Ismail Sabri ditemui media di WTC selepas menyampaikan sumbangan Yayasan Keluarga Malaysia)


Kepadatan penduduk dan cabaran persekitaran, punca kadar penceraian yang tinggi di Selangor

SHAH ALAM, 18 Mac - Sebanyak 6,299 kes perceraian direkodkan di Selangor berdasarkan pendaftaran perceraian di Jabatan Agama Islam Selangor setelah perintah penceraian dikeluarkan Mahkamah Syariah pada tahun lalu.Petaling merekodkan kes perceraian tertinggi iaitu 1,669 kes diikuti Hulu Langat dengan 1,303 kes, Gombak (960 kes) manakala Klang (878 kes)Selain itu, Kuala Langat merekodkan kes perceraian sebanyak 407 kes, Sepang (352 kes), Kuala Selangor (314 kes), Hulu Selangor (297 kes) dan Sabak Bernam (120 kes).

Menurut Exco Hal Ehwal Agama Islam, Mohd Zawawi Ahmad Mughni, kepadatan penduduk dan cabaran persekitaran yang dihadapi di sekitar Lembah Klang antara punca kadar perceraian yang tinggi diputuskan Mahkamah Syariah."Yang keduanya migrasi yang memberi tambahan jumlah penceraian di negeri Selangor, yang ketiganya ekonomi pihak suami yang tidak stabil hingga menghadapi tuntutan pihak isteri berkenaan kegagalan memberi nafkah dengan merujuk kepada enakmen undang-undang keluarga islam negeri selangor dan yang keempat sosialisasi yang terbuka yang merentasi kebiasaan," kata beliau ketika menjawab soalan pertanyaan Mohd Fakhrulrazi Mohd Mokhtar (PH-Meru) mengenai punca kes perceraian tinggi di Selangor pada sidang Dewan Undangan Negeri Selangor di sini, hari ini.


Hampir 14,000 guru one-off telah ditempatkan

KUALA LANGAT, 18 Mac- Kementerian Pendidikan (KPM) memaklumkan hampir 14,000 guru telah ditempatkan setakat ini menerusi pengambilan secara one-off yang dilaksanakan kementerian itu bagi mengatasi masalah kekurangan guru.Menteri Kanan Pendidikan Datuk Dr Radzi Jidin berkata kira-kira lebih 4,000 guru lagi sedang dalam proses untuk ditempatkan, berdasarkan 18,702 jumlah guru yang diperuntukkan bagi pengambilan tersebut.“Dengan pengambilan baharu (one-off) ini, kami akan beri keutamaan pergerakan kepada guru-guru yang telah lama (untuk dipindahkan) sebelum kami bawa masuk guru-guru baharu di kawasan yang mana permohonan untuk pertukaran itu tinggi,” katanya kepada pemberita pada Majlis Penyerahan Sekolah Menengah (SMK) Bandar Saujana Putra, di sini hari ini.Radzi berkata susulan pengambilan guru baharu tersebut, permohonan pertukaran guru adalah antara yang tertinggi pernah diluluskan dalam sejarah iaitu lebih daripada 55 peratus. Mengulas berhubung takwim pembelajaran akademik bagi penggal 2022/2023, Radzi berkata setakat ini kalendar tersebut masih dikekalkan walaupun negara bakal memasuki fasa endemik 1 April ini.

(Radzi berkata kira-kira lebih 4,000 guru lagi sedang dalam proses untuk ditempatkan, berdasarkan 18,702 jumlah guru yang diperuntukkan bagipengambilan tersebut/FOTO hiasan)

Mengulas berhubung pengoperasian SMK Bandar Saujana Putra, Radzi berkata seramai 988 pelajar Tingkatan 1 hingga 4 dijadualkan memulakan persekolahan di sekolah tersebut pada 21 Mac depan.Media sebelum ini melaporkan SMK Bandar Saujana Putra yang pembinaannya diteruskan pada 2020 selepas terbengkalai sejak 2019, telah siap sepenuhnya dan akan mula beroperasi bagi penggal baharu persekolahan pada Mac ini.  Radzi berkata sejak dua tahun lepas, kementerian telah memberi keutamaan untuk konteks infrastruktur pendidikan, termasuk usaha menyiapkan pembangunan sekolah terbengkalai. -BERNAMA


Kekosongan jawatan dalam PDRM akan dapat diisi akhir tahun ini

BUKIT BERUANG, 18 Mac - Sejumlah 11,111 kekosongan jawatan bagi Pegawai Kanan Polis (PKP), Pegawai Rendah Polis (PRP) dan Pegawai Awam daripada 137,628 penjawatan dalam Polis Di Raja Malaysia (PDRM) di seluruh negara. Pengarah Pengurusan PDRM, Datuk Zaini Jass berkata, daripada jumlah itu, terdapat 9,005 kekosongan untuk PRP, 651 kekosongan bagi PKP dan 1,455 bagi Pegawai Awam. Namun beliau yakin ia akan dapat diisi pada akhir tahun ini berikutan terdapat anggota dan pegawai yang sedang menjalani latihan sebelum boleh mengisi kekosongan jawatan tersebut."Untuk pegawai rendah, penjawatan 110,084 orang, kekuatan kita 10,179 orang, maknanya kekosongan kita 9,006 orang untuk pegawai rendah ini, pada tahun ini kita sedang melatih sejumlah 5,000 orang dengan mengambil kira Prosedur Operasi Standard (SOP) fasa PKP."Insya-Allah hujung tahun nanti kita ada 5,000 orang, tahun hadapan maknanya kita ada jugak 4,000 orang lagi dan kita harap juga pada tahun mendatang kita punya situasi PKP itu mengizinkan kita untuk mengambil kenaikan, oleh itu tahun hadapan kita ada 4000 kekosongan kita," kata beliau pada sidang media selepas menyaksikan Serah Terima Tugas Jawatan Ketua Polis Melaka dan Pengerusi Perkep Kontinjen Melaka di Ibu Pejabat Polis Kontinjen (IPK) Melaka, di sini.

(Pengarah Pengurusan PDRM, Datuk Zaini Jass menyaksikan bekas Ketua Polis Melaka, Datuk Abdul Majid Mohd Ali menyerahkan tugas kepada Timbalan Ketua Polis Melaka, Datuk Razali Abu Samah sebagai pemangku jawatan berkenaan)

Pada majlis itu, bekas Ketua Polis Melaka, Datuk Abdul Majid Mohd Ali yang bersara wajib menyerahkan tugas kepada Timbalan Ketua Polis Melaka, Datuk Razali Abu Samah sebagai pemangku jawatan berkenaan. Dalam pada itu, Zaini berkata kekosongan berkenaan tidak menjejaskan penugasan PDRM dalam menjalankan tugas khasnya menjelang pembukaan semula sempadan negara tidak lama lagi.


Hakimah Mohd Yusoff wanita pertama dilantik sebagai KP JAKIM

PUTRAJAYA, 18 Mac - Datuk Hakimah Mohd Yusoff dilantik Ketua Pengarah Jabatan Kemajuan Islam Malaysia (JAKIM) berkuatkuasa 21 Mac ini.Beliau merupakan wanita pertama dilantik menerajui institusi berkenaan.Perkara tersebut diumumkan Ketua Setiausaha Negara, Tan Sri Mohd Zuki Ali menerusi satu kenyataan.Datuk Hakimah mendapat kelulusan Ijazah Sarjana Muda (Kepujian) daripada Universiti Malaya pada 1990 dan Ijazah Sarjana daripada Univervisiti Putra Malaysia pada 2001. Beliau memulakan kerjaya dalam perkhidmatan awam sebagai Penolong Pengarah Bahagian Hab Halal JAKIM pada 1992.Sebelum ini beliau juga merupakan Timbalan Ketua Pengarah (Dasar) JAKIM.

Tan Sri Mohd Zuki menyifatkan pelantikan bersejarah tersebut mampu meningkatkan pembabitan wanita sebagai pembuat keputusan dalam perkhidmatan awam. Pelantikan tersebut sekaligus berupaya memperkasa peranan JAKIM sebagai agensi hal ehwal Islam yang kompetitif di peringkat Persekutuan dan global.


Kemalangan : dua maut, tiga cedera

TANJUNG MALIM, 18 Mac- Dua maut, manakala tiga lagi cedera selepas kenderaan dinaiki hilang kawalan, dan terbabas ketika melalui Jalan Slim Lama di Tanjung Malim, Perak, malam tadi.Dalam kejadian kira-kira jam 12.10 tengah malam itu, mangsa, Muhammad Faris Amran, 20, yang tercampak keluar daripada kereta jenis Proton Wira meninggal dunia di lokasi. Manakala mangsa kedua, Syed Umar Syazrim Syed Hashim, 22 tahun, disahkan meninggal dunia ketika menerima rawatan di Hospital Slim River.Ketua Polis Daerah Muallim, Superintendan Sulizmie Affendy Sulaiman memberitahu, Bahagian Trafik Ibu Pejabat Polis Daerah (IPD) Muallim menerima maklumat kemalangan maut itu melibatkan sebuah kereta yang dinaiki lima lelaki.Menurutnya, siasatan awal mendapati kemalangan itu dipercayai berlaku apabila kereta yang dipandu lelaki berusia 22 tahun hilang kawalan dan terbabas ketika menghala ke Behrang 2020."Kenderaan terbabit turut terlanggar tiang lampu yang berada di tengah jalan sebelum terbabas ke laluan bertentangan mengakibatkan seorang penumpang tercampak keluar dari kereta dan disahkan meninggal dunia di lokasi kejadian.

"Siasatan mendapati jalan raya dalam keadaan basah selepas hujan selain kawasan kemalangan adalah gelap kerana tidak berlampu."Mayat kedua-dua mangsa dibawa ke hospital sama dan bedah siasat akan dilakukan setelah menerima keputusan ujian Covid- 19," katanya.

(Keadaan kereta yang terbabas menyebabkan dua maut, tiga cedera / Foto ihsan JBPM Perak)

Sementara itu, tiga mangsa lain termasuk pemandu berusia 20 hingga 23 tahun mengalami kecederaan ringan dan telah menerima rawatan lanjut di hospital berkenaan.


Acara naikkan bendera, dahului perasmian Perhimpunan Agung UMNO 2021

KUALA LUMPUR, 18 Mac - Perhimpunan Agung UMNO 2021 dimulakan dengan acara menaikkan bendera UMNO di Plaza Merdeka, Pusat Dagangan Dunia Kuala Lumpur (WTCKL) di sini hari ini.Upacara menaikkan bendera yang menjadi simbolik perasmian perhimpunan dimulakan dengan bendera pergerakan Wanita UMNO oleh Ketuanya, Datuk Seri Dr Noraini Ahmad.Ia kemudian diikuti Ketua Pemuda Datuk Dr Asyraf Wajdi Dusuki dan Ketua Puteri Datuk Zahida Zarik Khan yang menaikkan bendera pergerakan masing-masing. Presiden UMNO Datuk Seri Dr Ahmad Zahid Hamidi yang tiba pada 8.05 pagi kemudiannya menaikkan bendera UMNO 'Sang Saka Bangsa' dengan diiringi nyanyian lagu UMNO, 'Bersatu, Bersetia, Berkhidmat' oleh perwakilan yang hadir menyaksikan acara tersebut.

(Presiden UMNO, Datuk Seri Dr Ahmad Zahid Hamidi menaikkan bendera UMNO ‘Sang Saka Bangsa’ sempena Perhimpunan Agung UMNO 2021 di WTCKL)

Turut hadir Timbalan Presiden UMNO Datuk Seri Mohamad Hasan. Hadir sama Perdana Menteri Datuk Seri Ismail Sabri Yaakob yang juga Naib Presiden UMNO bersama dua lagi Naib Presiden iaitu Datuk Seri Mahdzir Khalid dan Datuk Seri Mohamed Khaled Nordin serta Setiausaha Agung parti Datuk Seri Ahmad Maslan.Perhimpunan kali ini yang disertai 5,571 perwakilan diadakan selama empat hari bermula Rabu.Selaras dengan situasi COVID-19, Perhimpunan Agung UMNO 2021 diadakan dengan prosedur operasi standard (SOP) ketat termasuk pematuhan pemakaian pelitup muka serta penjarakan fizikal.- BERNAMA


Lima keluarga terjejas banjir kilat di Renggam dipindahkan ke PPS

JOHOR BAHRU, 18 Mac- Seramai 18 individu daripada lima buah keluarga di Renggam dekat Kluang dipindahkan ke pusat pemindahan sementara (PPS) Sekolah Kebangsaan Jubli Renggam selepas kawasan rumah mereka dilanda banjir kilat petang semalam.Pemangku Ketua Balai Bomba dan Penyelamat Renggam Penolong Kanan Penguasa Bomba, Mohd Fauzi Mohd Nor berkata, pihaknya menerima panggilan kecemasan berhubung kejadian yang melibatkan penduduk di Jalan Senda dan Jalan Damai itu pada pukul 5.00 petang semalam.Beliau berkata, seramai enam anggota bomba dibantu enam anggota polis menjalankan operasi memindahkan kesemua mangsa yang terdiri daripada 16 lelaki dan dua wanita, berusia diantara 20 hingga 30 tahun ke PPS berkenaan.

“Terdapat kawasan paras air naik kira-kira satu meter dan setakat pukul 6.00 petang air dilihat semakin surut. Saya turut dimaklumkan bahawa kawasan itu merupakan kawasan banjir kilat,” katanya dalam kenyataan, di sini hari ini.Beliau berkata bagaimanapun pemantauan di lokasi kejadian masih dijalankan.


Lebih 700 rumah musnah dalam kebakaran di Tawau

TAWAU, 18 Mac- Lebih 700 rumah atas air musnah dalam kebakaran di Kampung Kurnia Jaya, Batu 4 Jalan Apas, petang semalam.Ketua Balai Bomba dan Penyelamat (BBP) Tawau Julius John Stephen berkata, kejadian dipercayai bermula kira-kira pukul 4.40 petang dan pihaknya menerima panggilan kecemasan lima minit selepas itu.Beliau berkata, lebih 40 pegawai dan anggota balai berkenaan digerakkan ke lokasi kejadian bagi operasi pemadaman.

"Pasukan bomba dari BBP Semporna turut digegaskan ke lokasi kejadian bagi membantu memadamkan kebakaran," katanya yang ditemui pemberita di lokasi kejadian.Menurutnya, kebakaran berjaya dikawal pada pukul 9.00 malam daripada terus merebak ke kawasan berhampiran."Setakat ini tiada kemalangan jiwa dilaporkan manakala punca kebakaran dan jumlah kerugian dalam siasatan,” katanya.


Garis panduan baharu KPM: Guru terbabit sukan, kokurikulum bersemuka perlu lengkap vaksinasi

KUALA LUMPUR, 18 Mac- Menjelang permulaan sesi akademik 2022/2023 Isnin ini, semua guru, jurulatih atau tenaga pengajar yang terbabit dalam aktiviti sukan dan kokurikulum secara bersemuka dengan pelajar di kawasan sekolah hendaklah lengkap vaksinasi COVID-19.Ia susulan kebenaran Kementerian Pendidikan (KPM) untuk pelaksanaan semula aktiviti sukan dan kokurikulum di luar bilik darjah.KPM menerusi satu kenyataan malam tadi berkata, ia adalah antara beberapa penambahbaikan dibuat ke atas tatacara pelaksanaan aktiviti sukan serta kokurikulum dalam Garis Panduan Pengurusan dan Pengoperasian Sekolah 3.0.Selain itu, KPM turut membenarkan penganjuran aktiviti, pertandingan, kejohanan sukan dan kokurikulum.

Namun pelaksanaannya terhad dalam kawasan sekolah dan hanya melibatkan murid, guru, jurulatih dan pengajar sekolah berkenaan sahaja.Menurut kenyataan itu lagi, pelaksanaan aktiviti sukan dan kokurikulum dalam kawasan sekolah yang melibatkan agensi luar pula perlu mendapatkan kebenaran KPM.Tambahnya, Pihak kementerian juga berhak membatalkan sebarang penganjuran atau penyertaan dalam aktiviti atau pertandingan sukan dan kokurikulum jika didapati penganjur tidak mengikut ketetapan.


Hujan lebat berterusan, Bentong dilanda banjir kilat

BENTONG, 18 Mac- Hujan lebat sejak pukul 5.00 petang semalam menyebabkan banjir kilat di sekitar bandar Bentong dan beberapa buah kampung berhampiran Sungai Penjuring, malam tadi.  Antara kampung yang terjejas adalah Kampung Perting, Kampung Kemansur, Kampung Repas, Kampung Chamang dan Kampung Sungai Penjuring. Bagaimanapun, air dari Sungai Penjuring yang mula melimpah ke kawasan bandar Bentong kira-kira pukul 10.00 malam mula surut kira-kira pukul 11.30 malam.  Sementara itu, Paras air sungai di Kuala Marong, Bentong direkodkan melebihi paras bahaya susulan hujan lebat berterusan.  Menurut laman web info banjir Jabatan Pengairan dan Saliran (JPS), setakat pukul 11.45 malam tadi, sungai tersebut dilaporkan menunjukkan trend menurun.

Stesen Sungai Bentong pula mencatatkan bacaan 90.69 meter melebihi paras bahaya berbanding bacaan normal iaitu 86 meter. Jabatan Bomba dan Penyelamat Malaysia Pahang dalam kenyataan di Facebooknya memaklumkan, paras air Sungai Benus telah melimpah melepasi jalan, manakala kawasan Kampung Kemasur turut dinaiki air.  Bomba turut menyelamatkan lima lelaki dewasa, empat wanita dewasa dan seorang kanak-kanak selepas melakukan rondaan.


Mayat wanita dibaham buaya ditemui dalam keadaan menyayat hati

MIRI, 17 Mac- Pencarian wanita hilang dipercayai dibaham buaya di Sungai Telong Suai berakhir apabila mayatnya ditemui dalam keadaan menyayat hati pada pukul 1.30 tengah hari tadi.Ketua Bomba dan Penyelamat Miri, Law Poh Kiong berkata, mayat Demit Chagai, ditemui penduduk kampung kira-kira 300 meter ke hulu sungai berkenaan dari lokasi terakhir dia dilihat."Mayat mangsa berjaya ditemukan di kawasan Sungai Telong Merah dalam keadaan terlungkup dan tangan sebelah kanan sudah putus," katanya ketika mengesahkan mengenai penemuan tersebut.

(Anggota bomba mengangkat mayat mangsa baham buaya yang ditemui di Sungai Telong Merah)

Tambah beliau, mangsa berusia 43 tahun, berasal dari Rumah Florence, di sini.

Dalam kejadian pukul 12 tengah hari semalam, mangsa dikatakan sedang menangkap ikan sebelum dibaham reptilia berkenaan.


SINTOK, 17 Mac- Graduan Sarjana Muda Pengurusan Teknologi Universiti Utara Malaysia (UUM), Muhammad Hamzan Mohd Saimi, 26 yang menghadiri Konvokesyen ke-33 Universiti Utara Malaysia (UUM) pagi ini membawa bersama gambar bapanya untuk menyaksikan konvokesyennya.Bapanya Mohd Saimi meninggal dunia pada 16 Januari 2021 dan tidak sempat menyaksikan konvokesyen anak sulungnya itu.Muhammad Hamzan yang ditemani ibunya Mazlina Che Ismail, 46 mendapat kejutan apabila Naib Canselor Prof Dr Haim Hilman Abdullah berjumpa dan memberi semangat kepadanya selepas melihat gambarnya dalam facebook memakai jubah di kubur bapanya di Pondok Sipol To’ Uban Pasir Mas Kelantan.“Sikap terpuji terutama menghargai ibu bapa dan ingin melihat kehadiran mereka terutama semasa konvokesyen pastinya dinantikan oleh semua anak-anak tetapi Allah lebih menyayangi orang tua Hamzan dan bersabarlah,” kata Prof Dr Haim Hilman.Beliau berharap Muhammad Hamzan dapat meneruskan usaha agar membanggakan keluarga termasuk melanjutkan pengajian lebih tinggi.

Sementara itu Muhammad Hamzan yang ditemui berkata, bapanya berhasrat untuk melihat anaknya itu dipentas konvokesyen namun akibat COVID-19 dia hanya mendapat ijazah melalui pos laju yang diterima melalui posmen.“Papa gembira kerana akhirnya saya dapat menamatkan pengajian di universiti apabila melihat ijazah itu,” katanya lagi.Namun selepas UUM memaklumkan Majlis Konvokesyen ke-33 akan diadakan pada 13 hingga 19 Mac 2022 maka terdetik dihatinya wajah bapanya itu dan terpaksa mencetak serta membawanya ke UUM.Sebaik sahaja menerima jubah melalui pos, Muhammad Hamzan terus menyarungnya dan ke kubur untuk memaklumkan kepada bapanya “Alhamdulillah Abang Dah Konvo Papa.. Terima Kasih Atas Segalanya..Semoga Tenang Disana, ”.“Kita hanya boleh merancang tetapi Allah yang menentukan segalanya arwah bapa telah meninggal dan tidak sempat melihat konvokesyen yang saya hadiri pada hari ini namun ibu dan adik menemani saya,” ujarnya lagi.Pada 25 Disember 2020 lalu Muhammad Hamzan sempat berswafoto dengan posmen dan bergambar kenangan dengan arwah bapanya setelah menerima Ijazah yang diterima melalui pos.

(Naib Canselor UUM, Prof Dr Haim Hilman Abdullah berjumpa dan memberi semangat kepada Muhammad Hamzan Mohd Saimi)


Puteri UMNO Bera sifatkan pengeluaran khas KWSP, langkah tepat

KUALA LUMPUR, 17 Mac- Pengumuman Pengeluaran Khas Kumpulan Wang Simpanan Pekerja (KWSP) oleh Perdana Menteri, Datuk Seri Ismail Sabri Yaakob disifatkan sebagai langkah yang tepat.  Meskipun keputusan tersebut sukar namun ia perlu dalam memenuhi keperluan mendesak rakyat yang terkesan akibat penularan pandemik COVID-19.  Ketua Puteri Umno Bera, Salmiah Ab Rahman berkata  ia adalah jalan tengah dalam mengimbangi keperluan mendesak hari ini dan simpanan masa hadapan.  "Terima kasih Datuk Seri Ismail Sabri, kerana sentiasa mendengar, mengkaji dan meneliti permintaan daripada semua pihak. Puteri Pahang amat menghargai keprihatinan ini,"kata Salmiah.  Beliau berkata demikian semasa berucap di Perhimpunan Agung Puteri UMNO.  Beliau turut menghargai kesungguhan Perdana Menteri, Datuk Seri Ismail Sabri dalam memartabatkan Bahasa Melayu menerusi penggunaannya dalam urusan rasmi di peringkat antarabangsa.

(Datuk Seri Ismail Sabri hadir pada Perhimpunan Agung Puteri UMNO siang tadi)


Beri masa kepada Pan Gon - TMJ

ISKANDAR PUTERI, 17 Mac- Tahap prestasi Ketua jurulatih Harimau Malaya, Kim Pan Gon masih terlalu awal untuk dinilai oleh pemerhati dan peminat bola sepak tanah air selepas dilantik sebagai pengendali pasukan kebangsaan, 21 Januari lalu. Pemilik Kelab Johor Darul Takzim , Tuanku Mahkota Johor (TMJ), Tunku Ismail Sultan Ibrahim berkata Pan Gon harus diberi peluang mengendali beberapa perlawanan sebelum mengukur tahap prestasinya. Tunku Ismail turut optimis Pan Gan mempunyai ramuan terbaik dan tepat dalam memacu pasukan kebangsaan mengecapi pencapaian terbaik dengan beberapa strategi dan corak permainan berintensiti tinggi. "Saya merasakan ia adalah langkah positif untuk Harimau Malaya. Kali ini ia akan berbeza kerana apabila saya melihat struktur yang ditunjukkan kepada saya, ia lebih kurang sama dengan apa yang kita ada di sini (JDT).“Sebelum ini tidak ada. Sekarang mereka betul-betul ada perancangan, ada pakar perubatan, dan betul-betul menyelia setiap pemain di dalam negara yang mana ia adalah perkara amat bagus,” tambah Tunku Ismail.Harimau Malaya dijadual berlepas ke Singapura, 22 Mac ini untuk menghadapi dua perlawanan Tier 1 menentang Filipina dan 23 Mac, diikuti Singapura, 26 Mac sebelum bertemu kelab Liga Singapura , Albirex Niigata FC pada 28 Mac. Ia sebagai persiapan untuk menghadapi Kelayakan Piala Asia 2023 di Bukit Jalil, Jun ini, Malaysia diletak dalam Kumpulan E bersama-sama Bahrain, Turkmenistan dan Bangladesh.

(Tunku Ismail optimis Pan Gon mempunyai ramuan terbaik serta mempunyai strategi corak permainan berintensiti tinggi)


Tengku Zafrul nafi letak jawatan Menteri Kewangan

KUALA LUMPUR, 17 Mac- Menteri Kewangan Tengku Datuk Seri Zafrul Abdul Aziz menafikan khabar angin mengenai peletakan jawatannya seperti yang dilaporkan sebuah media tempatan hari ini.Beliau menyifatkan laporan berkenaan sebagai palsu dan ketidakhadirannya di Parlimen hari ini adalah disebabkan urusan kecemasan."Perkara ini telah pun dimaklumkan semalam, tiada niat untuk tidak menunaikan tanggungjawab saya menjawab soalan sebagai Menteri Kewangan,’’ katanya menerusi catatan di laman Facebook beliau.Isu berkenaan timbul apabila Tengku Zafrul digantikan oleh Timbalan Menteri Kewangan 1, Datuk Mohd Shahar Abdullah bagi membentangkan Rang Undang-Undang (RUU) Perbekalan Tambahan (2021/2022) hari ini.“Sebenarnya, ini memang berdasarkan perancangan kita, tahun lepas pun, Timbalan Menteri Kewangan juga yang bentangkan, mereka boleh sahaja minta pengesahan dari pejabat atau pegawai saya.Saya mohon, kalau boleh, adillah sikit bila buat laporan media, gunakanlah kuasa pena anda untuk menceritakan hal yang betul, bukan menghebahkan khabar angin,” katanya lagi.

Jelas beliau, mengikut prosedur Waktu Pertanyaan Menteri (MQT), hanya menteri yang boleh memberikan jawapan dan ini bukan kali pertama seorang menteri diminta untuk membacakan jawapan menteri lain.“Terima kasih Menteri di Jabatan Perdana Menteri (Hal Ehwal Agama), Datuk Idris Ahmad kerana membacakan jawapan saya. Semua soalan tambahan akan saya sediakan jawapan secara bertulis dan saya meminta maaf kepada Ahli Parlimen Padang Serai, Tumpat dan Pokok Sena (yang bertanya soalan tambahan) atas kesulitan yang telah berlaku,’’ kata beliau.


Golongan muda diyakini mampu memimpin - PM

KUALA LUMPUR, 17 Mac- Kerajaan yakin dengan peranan golongan muda dalam memilih pemimpin, sehingga menurunkan usia pengundi ke 18 tahun.  Oleh demikian, Mahasiswa disaran membantu usaha dalam mendokong dan menyalurkan aspirasi kerajaan bagi membentuk minda generasi muda.  Demikian menurut Perdana Menteri Datuk Seri Ismail Sabri Yaakob dalam pertemuannya bersama Kelab Mahasiswa Umno petang tadi.  Dalam pertemuan yang berlangsung kira-kira sejam itu, Perdana Menteri turut menyentuh usaha bagi membantu Rakyat Dan belia telah banyak dilakukan meskipun Parti itu tidak memiliki dua-pertiga majoriti.  Ia termasuk pengumuman pengeluaran RM10,000 KWSP semalam.

(Datuk Seri Ismail Sabri Yaakob mengadakan pertemuan dengan  Kelab Mahasiswa Umno petang tadi.)


Sultan Johor titah Exco bakal dilantik perlu isytihar harta

JOHOR BAHRU, 17 Mac- Calon-calon Ahli Majlis Mesyuarat Kerajaan Negeri Johor yang bakal dilantik perlu membuat pengisytiharan harta. Sultan Johor, Sultan Ibrahim Sultan Iskandar bertitah, semakan latar belakang yang menyeluruh dengan polis serta Suruhanjaya Pencegahan Rasuah Malaysia juga perlu dilakukan.Kelayakan akdemik setiap calon pula perlu disemak dengan teliti kesahihannya. Manakala mana-mana exco yang tidak mampu melaksanakan tugas akan datang, perlu segera ditukar oleh Menteri Besar. Sultan Ibrahim juga sentiasa mengutamakan nasib rakyat dan wakil rakyat yang sudah dipilih perlu melaksana tanggungjawab berkhidmat kepada rakyat.  Baginda turut bertitah supaya Menteri Besar fokus pada tugas dan tanggungjawab kepada negeri serta rakyat, dan tidak termakan budi.  Di peringkat awal, baginda bertitah supaya Datuk Onn bekerjasama dengan Bekas Menteri Besar, Datuk Hasni Mohammad untuk mendapatkan pandangan atau nasihat.

(Sultan Ibrahim bertitah supaya Datuk Onn Hafiz Ghazi bekerjasama dengan bekas Menteri Besar, Datuk Hasni Mohammad)


Kanak-kanak kaki tersepit dalam mangkuk tandas berjaya dikeluarkan

KUALA LUMPUR, 16 Mac- Bomba mengambil masa hampir dua jam untuk mengeluarkan seorang kanak-kanak perempuan berusia tiga tahun yang kakinya tersepit di dalam mangkuk tandas di rumahnya sekitar Jalan Jejaka, Taman Maluri di sini malm tadi.Pusat Gerakan Operasi Kuala Lumpur dalam kenyataan berkata, mangsa dipercayai telah tergelincir sebelum kaki kirinya tersepit di dalam mangkuk tandas."Kerja-kerja menyelamat mangsa perlu dilakukan dengan teliti dan memerlukan lebih masa bagi memastikan keselamatan kanak-kanak perempuan tersebut.“Anggota bertugas mengambil masa kira-kira dua jam untuk memecahkan paip dengan menggunakan peralatan khas.

(Kanak-kanak perempuan tersebut dipercayai telah tergelincir sebelum kakinya tersepit di dalam mangkuk tandas. -FOTO IHSAN BOMBA KL)

"Mangsa berjaya diselamatkan dan dibawa ke Hospital Universiti Kebangsaan Malaysia (HUKM), untuk rawatan lanjut," katanya.Beliau berkata, pihaknya menerima panggilan kecemasan kira-kira 9.41 malam sebelum sepasukan 16 pegawai dan anggota bomba dari Balai Bomba dan Penyelamat Pudu dan Hang Tuah tiba di lokasi kejadian enam minit kemudian.


KKMM guna singkatan K-KOMM

KUALA LUMPUR, 17 Mac- Singkatan nama Kementerian Komunikasi dan Multimedia Malaysia kini dikenali sebagai K-KOMM dan bukan lagi KKMM.Perkara berkenaan diumumkan Menterinya, Tan Sri Annuar Musa ketika memulakan sesi penggulungan perbahasan titah diraja di Dewan Rakyat.Annuar berkata, beliau sebagai menterinya akan dirujuk sebagai MENKOM (Menteri Komunikasi dan Multimedia).

Katanya, penjenamaan singkatan itu bagi memastikan orang ramai tidak lagi terkeliru antara kementeriannya dengan Suruhanjaya Komunikasi dan Multimedia (SKMM)."Orang selalu tertukar dengan SKMM, itu suruhanjaya, jadi KKMM kini dikenali sebagai K-KOMM dan menterinya dikenali sebagai MENKOM."Ini untuk memudahkan sebutan dalam urusan supaya lebih jelas, selalu orang tertukar SKMM dengan KKMM...sering bertukar. Jadi pertukaran singkatan ini akan jadi lebih jelas," katanya pada sidang media di Parlimen hari ini.

(Tan Sri Annuar memulakan tugas di Kementerian Komunikasi dan Multimedia pada 30 ogos 2021/FOTO LAMAN WEB K-KOMM)


Kemasukan pelancong bermula 1 April, PDRM tambah anggota di pintu masuk negara

BATU PAHAT, 17 Mac- Polis Diraja Malaysia (PDRM) akan menambah bilangan anggota dan pegawai di pintu-pintu sempadan bagi memastikan kelancaran kemasukan pelancong bermula 1 April nanti.Pengarah Jabatan Pencegahan Jenayah dan Keselamatan Komuniti Bukit Aman, Datuk Aidi Ismail berkata, ia bagi memastikan garis panduan kemasukan pengembara ke Malaysia dipatuhi sepenuhnya."JPJKK akan berkolaborasi dengan lain lain jabatan untuk pastikan pelaksanaan penguatkuasaan SOP dikuatkuasakan termasuk bantuan daripada CID Narkotik dan PGA ," katanya. Beliau berkata demikian selepas Menyempurnakan Majlis Istiadat Tamat Latihan dan Penyampaian Sijil Pelantikan Inspektor Kor Suksis di Universiti Tun Hussien Onn Malaysia, Batu Pahat, Johor.  Seramai 102 pelatih UTHM dan UTM menerima sijil tamat latihan. Aidi turut mengalu-alukan, lebih ramai pelajar universiti menyertai Kor Suksis kerana akan diberi keutamaan menyertai PDRM sebagai inspektor percubaan.

(Datuk Aidi Ismail pada Majlis Istiadat Tamat Latihan dan Penyampaian Sijil Pelantikan Inspektor Kor Suksis di Universiti Tun Hussien Onn Malaysia, Batu Pahat)


208 kes kematian tahanan depoh direkodkan sejak 2018

KUALA LUMPUR, 17 Mac- Sebanyak 208 kematian dalam tahanan depoh Imigresen direkodkan sejak 2018 hingga 15 Februari lalu.Timbalan Menteri Dalam Negeri, Datuk Seri Dr Ismail Mohamed Said, berkata daripada jumlah berkenaaan 25 kematian direkodkan dibabkan disebabkan COVID-19."Antara sebab kematian lain tahanan yang disahkan oleh Kementerian Kesihatan (KKM) termasuk penyakit Septic Shock, Tuberculosis (Tibi), Severe Pneumonia, jangkitan paru-paru, komplikasi jantung, denggi, kencing manis, sesak nafas dan kegagalan fungsi organ.Beliau berkata, pelbagai inisiatif dilaksana KDN bagi menjamin keselamatan dan kesihatan tahanan di depot imigresen, antaranya, menempatkan Penolong Pegawai Perubatan di Depot Imigresen seluruh negara bagi memberikan rawatan awal kepada tahanan."Kerajaan sentiasa komited untuk memberikan perkhidmatan tahanan di depoh Imigresen yang terbaik dengan menyediakan penjagaan serta perlindungan terhadap mereka semasa dalam tahanan.

"Prosedur pengurusan tahanan yang berada dalam depoh imigresen dimasukkan dalam Arahan Tetap Ketua Pengarah Imigresen Mengenai Prosedur Pentadbiran dan Pengurusan Depoh Imigresen," katanya pada sesi soal jawab di Dewan Rakyat hari ini.

(Timbalan Menteri Dalam Negeri, Datuk Seri Dr Ismail Mohamed Said pada sesi soal jawab di Dewan Rakyat hari ini)

Beliau menjawab soalan Datuk Seri Azalina Othman Said (BN-Pengerang) yang meminta Kementerian Dalam Negeri (KDN) menyatakan jumlah kematian dalam tahanan imigresen serta langkah untuk menyiasat dan mencegah kejadian terbabit.Mengulas lanjut, Ismail berkata, Jabatan Imigresen melalui usaha sama dengan KKM turut menempatkan 25 Penolong Pegawai Perubatan Gred U29/32 di Depoh Imigresen seluruh Malaysia bagi memberikan rawatan awal kepada tahanan.Katanya, kerajaan juga sentiasa membuat penambahbaikan kerja menaik taraf depoh imigresen sedia ada dengan menyediakan ruang dan kemudahan yang sesuai untuk semua tahanan."Untuk kes akut dan kecemasan, setiap depoh imigresen mempunyai seorang Penolong Pegawai Perubatan Gred U29/32 jawatan kader yang akan menghantar penghuni terjejas kePusat Kesihatan Daerah atau Klinik Kesihatan terdekat."Ini dibuat mengikut prosedur operasi standard (SOP) seperti ditentukan oleh Kementerian Kesihatan Malaysia (KKM) dan.semua kes penyakit berjangkit akan dimaklumkan kepada pejabat kesihatan daerah atau klinik kesihatan yang terdekat bagi proses saringan awal, kes ringan dan juga rawatan susulan"Jika terdapat wabak, pejabat kesihatan daerah yang terdekat akan menghantar satu pasukan menyiasat, mengawal dan menguruskan wabak tersebut," katanya.